text:
Yanditswe na UMUHIRE Valentin
Umunyamabanga Nshingwabikorwa w’Umurenge wa Ruhunde mu Karere ka Burera witwa Didas Majyambere, ndetse n’umuhuzabikorwa wa Dasso muri uwo murenge Nshimiyimana Alexis bari mu maboko y’ubutabera,aho bakurikiranyweho ibyaha bitatu birimo no gushinyagurira umurambo wa Nyakwigendera Telesphore Habumuremyi uherutse gupfira ku biro by’umurenge wa Ruhunde aho yari afungiye .
Umuvugizi w’ubugenzacyaha Marie Michelle Umuhoza yabwiye VALUENEWS ko Gitifu na Dasso batawe muri yombi tariki ya 12 Gashyantare 2020 ,kuri ubu dosiye yabo ikaba yaramaze gushyikirizwa ubushinjacyaha.
Umuvugizi wa RIB avuga ko bombi bakurikiranyweho ibyaha bitatu aribyo (i) gufunga umuntu binyuranije n’amategeko ,(ii) kudatabara umuntu uri mu kaga no (iii) gushinyagurira umurambo.
Taliki ya 08 Gashyantare nibwo Telesphore yapfiriye ku murenge .Abaturage bo mu Kagari ka Gashorishori Umurenge wa Ruhunde, yari atuye, bavuga ko yafashwe na DASSO bakamushyikiriza ubuyobozi bw’Umurenge nabwo bukaba bumufunze mbere y’uko bumushyikiriza Polisi. Nyuma y’iminsi itatu yaje gupfira ku murenge aho yari afungiye .
VALUENEWS kandi yamenye ko uyu Telesphore Habumuremyi yafashwe na Dasso akurikiranyweho gucuruza ikiyobyabwenge cya Kanyanga, ndetse ngo yari k’urutonde rw’ abagombaga gufatwa .
Mu mwaka wa 2014 yafungiwe icyaha nk’icyo cyo gucuruza, gusa umugore we akaba yarabwiye VALUENEWS ko ngo aho afunguriwe yari yarihannye atakigendera mu biyobyabwenge .
Umurambo wa nyakwigendera wabanje guteza imvururu mu baturage ba Gashishori bavuga ko ubuyobozi butabyitwayemo neza .Akimara gupfa umurambo we wajyanwe mu bitaro bya Butaro gusa ngo ntiwatinzeyo. Umwe mu bawuherekeje yabwiye VALUENEWS ati “baraduhamagaye, tugeze ku murenge badushyira mu modoka tujya kugura ikirago dushyiramo umurambo, tugeze i Butaro tuwukuramo noneho muganga aratubwira ngo nidusohoke, tumaze gusohoka hashize akanya nk’iminota 30 aratubwira ngo tuze dutware umuntu wacu .”
Muri iryo joro ryo ku wa gatandatu nibwo imodoka yahise ihindukira izana umurambo mu rugo kwa nyakwigendera mu kagari ka Gashishori mu murenge wa Ruhunde, akarere ka Burera .Ni hafi n’igishanga cy’Urugezi.Abaturage bakubise amaso imodoka izanye umurambo, byabaye nko gukoza agati mu ntozi .N’urusaku rwinshi, abari batabaye banze ko umurambo usohorwa mu modoka , bibaza ukuntu umuntu wagiye ari muzima , agapfira mu maboko y’ubuyobozi azanywe ari umurambo nta muyobozi n’umwe uwuherekeje .
Bamwe mu baganiriye na VALUENEWS bati “ umurambo waje uzingazinze mu kirago bawicaje ku ntebe y’inyuma , mbese byari nk’agashinyaguro”.Icyo gihe abaturage basabye umushoferi w’iyo modoka gusubiza umurambo aho awukuye nyuma usubizwa mu bitaro bya Butaro ari naho wavanywe ujyanwa gupimwa I Kigali,ukaba warashyinguwe ku wa kane tariki ya 13 Gasyantare mu murenge wa Ruhunde .
Mbere yuko ayobora umurenge wa Ruhunde, Gitifu Didas Majyambere yabanje kuyobora Umurenge wa Cyanika, uyu nawo akaba yarawujemo avuye mu murenge wa Nemba.
Hari amakuru avuga ko hari uburyo atitwaraga neza mbere y’uko ajyanwa mu murenge wa Ruhunde avuye mu murenge wa Cyanika ukora ku mupaka na Uganda cyane cyane mu kibazo cy’abacuruza Kanyanga bazwi ku izina ry’Abarembetsi.


c: text/html

text:
Umuhanzi ukiri mutoya mu myaka kandi utaramenyekana cyane N Francois uririmba indirimbo z’Imana ngo arifuza gukorera Imana muri iki gihe arimo cy’ubusore bwe. Ubwo twaganiraga yagize ibyo adutangariza, ngo N ngo bisobanuye Ntwanishyaka ariko agakunda gukoresha N Francois nk’izina ry’ubuhanzi.
Yavukiye ku Muhima mu mwaka wa 1994, avuka ari imfura mu muryango w’abana bane. Yarangije amashuri abanza ku Muhima mu mugi wa Kigali yinjira muri mecanique kuri Auto Ecole St Famille, ubu akaba ari nabyo akora mu buzima busanzwe. Yakijijwe muri 2008 ntago yavukiye mu bintu byabarokore, gusango akibimenya yaje gutuza aratekereza abonako Imana yamuhaye impano, akaba asengera kuri Zion Temple mu Gatenga. Akimara gukizwa yari umukristo asanzwe hanyuma muri 2009 yinjira muburirimbyi muri Asaph.
Ubuhanzi bwe ngo yatangiye aririmba ubundi akavuza ingoma anahimba indirimbo, akumva iryoshye ariko akabura ubushobozi. Amaze gukora indirimbo 2 iyitwa “Ndashima Imana” iyindi yitwa “Ihangane” akaba aba ashaka kubwira abantu ko Imana ibakunda kandi ibazirikana. Muri gahunda afite mu minsi iri imbere ni ukugeza kubanyarwarwanda ubutumwa bwiza ijambo riri muri Mariko 16:15 rivugango ngo mugende amahanga yose muvuge ubutumwa bwiza, abemera mu babatize. Kuriwe ngo yumva aricyo gihe.
Ubushobozi ngo ni we ku giti cye nibyo bituma akora gahoro gahoro bitewe n’amafaranga abonye mu kazi akajya muri studio, akaba ateganya ko bimukundiye yageza ku ndirimbo zakora album, album ye ngo yumva yaba ifite indirimbo 10, ngo kuriwe ntago ateganya nagato gutezuka cyangwa ngo ave mu ku ririmbira Imana, ubuzima bwe yumva buzamerera Imana.
Indirimbo z’Imana ngo mu Rwanda kuri we abona bihagaze neza kuburyo yabishimira Imana, gospel iri ku rwego rushimishije kandi rwiza nubwo nyine hakiri ibyo gukora nintabwe yo gutera, abahanzi ba gospel nabo ngo bshyiremo imbaraga n’ibihangano byabo bimenyekane cyane ko ibihangano byabo birimo ubutumwa bwiza bwubaka kandi bufasha.
Imbogamizi ngo ntizijya zibura harigihe biba abaproducteur batinda kurangiza indirimbo, har’igihe biba ubushobozi cyangwa umuntu ukugira n’Imana yewe rimwe na rimwe n’abanyamakuru bari igihe baba imbogambizi kubakora ku ma radio cyane cyane nubwo ati bose cyangwa ngo abe ariko bihora, yo uhuye nk’ikikugoye munzira nk’umuhanzi ugomba kumenya uko ugikemura yo bishoboka ugakomeza.Ikintu ngo gihora kimushimisha mu buzima bwe ni ukuba ari umuhanzi wa gospel kandi akaba yumva yifuza gukomeza gukorera Imana mu busore bwe akiri mutoya cyane nkuko byanditse muri bibiriya 1Yohani 1:12. Icyo ngo yabwira abanyarwanda n’ubutumwa yabaha nuko Imana ikunda igihugu cyacu kandi natwe ubwacu idukunda, abakunzi be ngo yifuzako bamufata mu mugongo bakamushigikira. Ndirimbo ngo akunda muze ni “Ihangane”, akaba akunda injyana ya RnB.

robotstxt: allowed

filter: keep


text:
Hinga Weze igiye kongerera ubumenyi urubyiruko rukora ubuhinzi
Yanditswe na MUTUNGIREHE SAMUEL
Umuyobozi ushinzwe urubyiruko rwongerera agaciro ibikomoka ku buhinzi n’ubworozi mu ihuriro Nyarwanda ry’urubyiruko rukora mu by’ubuhinzi n’ubworozi (RYAF), Mugiraneza Regis, yatangaje ko mu myaka itanu umushinga w’Abanyamerika Hinga Weze ugiye guteramo inkunga ibikorwa by’ubuhinzi mu Rwanda bazabafasha kongerera ubumenyi urubyiruko rwiyemeje gukora ubuhinzi n’ubucuruzi mu buhinzi bya kinyamwuga no kongera umubare w’urundi rubyiruko mu buhinzi.
Mu kiganiro n’abanyamakuru, Mugiraneza yagize ati “Uyu mushinga mu by’ukuri waziye igihe kuko Ihuriro RYAF tumaze umwaka n’igice; ikintu tumaze kuganiraho n’aba baterankunga, tuzakorana guhera ku musaruro uri hariya hasi kugeza ubwo umusaruro ugeze ku bo wagenewe ari ho ku isoko no ku baturage.
Tuzakorana cyane cyane mu kongera ubumenyi bw’abacuruzi b’inyongeramusaruro b’urubyiruko, tukazafatanya na none mu kongerera ubumenyi urubyiruko rufite inganda nto. Kugira ngo abafite inganda babashe kubona umusaruro uhagije wo gutunganya ni uko bakorana n’abahinzi, ni ukuvuga ngo tuzakorana n’urwo rubyiruko kugira ngo rubone ikemezo cy’ubuziranenge.
Turashaka ko urubyiruko rukora ubuhinzi ruzamuka, bakongera umusaruro ku buso bahingaga ariko noneho bagamije kongerera agaciro na bya bindi bikomoka ku buhinzi n’ubworozi.”
Yakomeje avuga ko bizeye ko mu myaka itanu iri imbere, mu Rwanda hazaba hari urubyiruko rwinshi ruri mu bikorwa by’ubuhinzi n’ubworozi runabikoramo ubucuruzi bwa kinyamwuga nk’uko igihugu kibyifuza.
Ati “Ahari imbogamizi cyane kugeza ubu ni mu bumenyi, akenshi urubyiruko rwize hari igihe tuva mu mashuri dufite ibitekerezo byo guhinga ariko ugasanga nta bwo twumva neza uko bahinga; ubu ikindi bazadufasha ni ukongera ubumenyi mu byo dukora byose, niba ari uguhinga duhinga gute, dushyiramo ifumbire imeze ite, ni gute dushaka amasoko y’ibyo dusaruye, ni gute duhinga ibihingwa bigezweho kandi bijyanye n’igihe ariko noneho n’Abanyarwanda bakeneye”.
Umushinga Hinga Weze, ukorera mu turere icumi mu gihugu hose guhera umwaka ushize mu 2017, ufasha abahinzi kongera umusaruro, kubigisha uko bashaka amasoko y’umusaruro wabo bakagurisha byinshi bityo bakabona amafaranga ahagije yo kwikura mu bukene ariko bakora ubuhinzi kinyamwuga.


text:
Nkuko bisanzwe buri mwaka tariki ya 15 Kanama, abayoboke ba Kiliziya Gatolika bizihiza umunsi wahariwe ijyanwa mu ijuru rya Bikira Mariya byumwihariko abenshi mu bayoboke b’iyi kiliziya mu Rwanda no mu bihugu bituranye narwo bateranira i Kibeho ahabereye amabonekerwa bakahizihiriza uyu munsi bikanabafasha gusubizwa bimwe mu bibazo baba bafite.
Amakuru dukesha urwego rw’igihugu cy’itangazamakuru (RBA) avuga ko kugeza ubu i Kibeho kuri Kiliziya ahabera ibirori byo kwizihiza uyu munsi w’ijyanwa mu ijuru rya Bikira Mariya hamaze kugera abantu benshi ndetse muri ako gace nta macumbi akirimo kuboneka kuko ahabarizwa yose yamaze kubona abayakodesha.
Bamwe mu bafite amacumbi muri ako gace baratangaza ko kubona icumbi muri ako gace nibura iyo habura icyumweru ngo umunsi mukuru wijyanwa mu ijuru rya Bikiramariya ube biba bitoroshye kuko hari n’ababa barishyuye mbere ho amezi atanu.
Kuri ubu imbere ya Kiliziya i Kibeho hubatse amahema ashashemo imisambi afasha ababuze aho bacumbika kuryama ndetse ngo hari na bamwe baba barizaniye amahema mato n’imisambi yo gusasa bakabasha kuryama kuko basanzwe bazi ko ikibazo cy’amacumbi ari ingorabahizi muri iki gihe, ngo ibi bikorwa cyane cyane n’abaturutse mu gihugu cya Uganda.
Nyirambabazi Fortunee waturutse mu karere ka Nyamagabe aganira n’itangazamakuru yavuze ko kuhagera mbere bimufasha kwiyeza kugira ngo ku munsi nyirizina w’ijyanwa mu ijyanwa mu ijuru rya Bikiriya Mariya bizamufashe kubasha kubona ibisubizo bya bimwe mu bibazo afite.
Yagize ati “Kuhagera mbere bimfasha kwitagatifuza kugira ngo ku munsi nyir’izina wijyanwa mu ijuru rya Bikira Mariya nzabone ibisubizo by’ibibazo byanjye”
Abajijwe uko abona ibyo kurya Fortunee avuga ko afite umuvandimwe hafi ariho azajya arya akongera ho ko udafite aho arya nkawe abyizanira kuko i Kibeho hari resitora nke utabyizaniye utapfa kubona aho urya kuko abantu baba ari benshi cyane.
Umunsi wahariwe ijyanwa mu ijuru rya Bikira Mariya uzizihizwa ejo ku wa 15 Kanama 2017 ariko ukaba usanzwe wizihizwa buri mwaka.
Norbert Nyuzahayo


text:
Isomo rya 1: Ibarura 12, 1-13
Muri iyo munsi, Miriyamu na Aroni banegura Musa ko yashatse umugore w’umunyekushi. Baribazaga bati «Ese ubundi Uhoraho yavugishije Musa wenyine ? Twebweho ntiyatuvugishije? » Nuko Uhoraho arabumva. Musa yari umugabo uzi kwiyoroshya, nta muntu n’umwe ku isi wamurushaga kwicisha bugufi.
Uhoraho atungura Musa, Aroni na Miriyamu arababwira ati « Mwese uko muri batatu mujye ku ihema ry’ibonaniro. » Nuko bose uko ari batatu bajya ku ihema ry’ibonaniro. Uhoraho amanukira mu nkingi y’igicu, ahagarara ku muryango w’ihema ry’ibonaniro maze ahamagara Aroni na Miriyamu, bombi bigira imbere ye. Arababwira ati «Nimwumve neza amagambo yanjye : Niba muri mwe harimo umuhanuzi ni uko jyewe Uhoraho mubonekera nkamwibwira, cyangwa nkamuvugisha mu nzozi. Nta bwo rero ari nk’uko ngenzereza umugaragu wanjye Musa; we ni umugabo w’inkoramutima nashinze umuryango wanjye wose. Muvugisha imbonankubone bitari mu marenga, nkamwiyereka. Bityo akabona ishusho y’Uhoraho. None se mutinyutse mute kunegura umugaragu wanjye Musa? »
Uhoraho arabarakarira cyane maze aragenda. Agacu karazimira hejuru y’ihema ry’ibonaniro, naho Miriyamu we aba yasheshe ibibembe byererana nk’urubura. Aroni arahindukira areba Miriyamu asanga yafashwe n’ibibembe. Abwira Musa ati «Shobuja, ndakwinginze widushyiraho ingaruka z’icyaha twakoze, dusanzwe turi abapfu, tukaba n’abanyabyaha ! Ndagusabye Miriyamu ye guhinduka nk’umwana wapfuye akivuka, agasohoka mu nda ya nyina umubiri we waraboze igihande kimwe!» Musa atakambira Uhoraho agira ati « Mana, gira impuhwe umukize !»
Zaburi ya 50(51) 3-4, 5-6ab,12-13
R/ Nyagasani, tugirire imbabazi kuko twagucumuyeho.
Mana yanjye, ngirira imbabazi ukurikije ineza yawe;
kubera impuhwe zawe nyinshi, umpanagureho ibyaha byanjye.
Nyuhagiraho wese ibicumuro byanjye,
maze unkize icyaha nakoze.
Koko nemeye ibicumuro byanjye,
icyaha cyanjye kimpora imbere.
Uwo nacumuyeho ni wowe wenyine,
maze ikibi wanga mba aricyo nkora.
Mana yanjye, ndemamo umutima usukuye,
maze umvugururemo ibitekerezo biboneye.
Ntunyirukane ngo unte kure yawe,
cyangwa ngo unkuremo umwuka wawe uzira inenge.
Ivanjili ya Mutagatifu Matayo 14,22-36
Nuko Yezu aherako ategeka abigishwa be kujya mu bwato no kumutanga hakurya, igihe agisezerera rubanda. Amaze kubasezerera, azamuka umusozi kugira ngo asengere ahiherereye. Umugoroba ukuba ari wenyine. Naho ubwato bwari bugeze kure y’inkombe, buhungabanywa n’imivumba, kuko umuyaga wabuturukaga imbere. Nuko bujya gucya, aza abasanga agenda hejuru y’inyanja. Abigishwa babonye agenda hejuru y’inyanja, bakuka umutima, bati «Ni Baringa!» Bashya ubwoba, ni ko kuvuza induru. Ako kanya Yezu arababwira, ati «Nimuhumure, ni jye; mwigira ubwoba!» Petero ni ko kumusubiza ati «Nyagasani, niba ari wowe, tegeka ko ngusanga ngenda ku mazi.» Yezu ati «Ngwino.» Nuko Petero ava mu bwato agenda ku mazi asanga Yezu. Ariko abonye ko umuyaga uteye inkeke, agira ubwoba atangira kurohama, nuko atera hejuru ati «Nyagasani, nkiza!» Ako kanya Yezu arambura ukuboko, aramusingira, ati «Wa mwemera gato we, ni iki cyatumye ushidikanya?» Nuko bageze mu bwato, umuyaga urahosha. Abari mu bwato bamupfukamira bavuga bati «Koko uri Umwana w’Imana!»
Bamaze kwambuka, bagera mu karere ka Genezareti. Abantu b’aho bamumenye, bakwiza inkuru muri ako karere kose; ni ko kumuzanira abarwayi babo bose. Baramwinginga ngo abareke bakore ku ncunda z’igishura cye gusa, nuko abazikozeho bose bagakira.


text:
Mu Karere ka NYANZA mu Murenge wa Muyira akagali ka Migina ubwo itangazamakuru ryasuraga abahinzi mu kiganiro mpaka cyiswe “uruhare rw’umuturage mu bimukorerwa” bamwe mu bahinzi bahinga urutoki bavuzeko babuze isoko ry’umusaruro w’ibitoki beza.
Abahinzi b’urutoki mu Murenge wa Muyira mu Karere ka Nyanza ntibemeranywa n’abayobozi bavuga ko isoko ry’umusaruro w’ibitoki uhari nka kimwe mu bihingwa byatoranijwe guhingwa, kuko bashishikarijwe guhinga urutoki baruhinga bivuye imuzi narwo rurabakundira rurera babona umusaruro mwinshi ariko kugeza magingo aya ntibarabona aho bagurishiriza umusaruro wabo.
Umunhinzi MPARIRWA Jean agira ati “Twahisemo guhinga igihingwa cy’urutoki kuko mu minsi ya mbere hari abaguzi bazaga kutugurira natwe si uguhinga turahinga umuhinzi ufite insina nziza agatuburira abandi bahinzi umusaruro uraboneka aho igitoki kimwe cyaguraga hagati ya mafaranga ibihumbi bitandatu (6,000frw) ni bihumbi icumi (10,000frw) ariko icyaje kuduca intege nuko b’abaguzi batuguriraga baje rimwe gusa ntibongeye kugaruka”.
Yakomeje agira ati “Ubu igiciro cy’umusaruro wacu cyaraguye cyane k’uburyo cya gitoki twagurishaga k’ubihumbi icumi, cyangwa bitandatu iyo ugize amahirwe ukabona ukugurira ugitanga ku mafaranga 1,700frws, cyangwa 1,500fwrs kugira ngo ubyikureho bitagupfira ubusa kandi warashoye amafaranga menshi witeze kuzabona inyungu ihagije”.
Mu rwego rwo kumara impungenge abahinzi b’urutoki Bwana DUSENGIMANA Jacques Agoronome w’u Murenge wa Muyira yabasubije agira ati “Muguhangana n’iki kibazo cyibura ry’isoko ry’umusaruro w’ibitoki tubizeje gushiraho ikusanyirizo buri muhinzi azanjya azana ibitoki bye tubikusanyirize hamwe tubashakire abaguzi, ndetse n’abamwe benga inzagwa bazajya bagura ibitoki kuri ryo kusanyirizo dushireho igiciro fatizo k’uburyo buri wese abona inyungu , iri kusanyirizo rizajya rigenzurwa numwe mu bahinzi bicyitegererezo babigize umwuga mu Murenge wa Muyira“.
Agoronome yibukije kandi abahinzi agira ati “Yego tuzabahuza n’abaguzi mu rwego rwo kubashakira isoko ariko muzirikana ko twahisemo guhinga urutoki icyari kigamijwe kw’isonga cyaricyo kwihaza mu biribwa”.
KARIMBA Innocent uhinga insina zo mu bwoko bwa Nyiramabuye yahisemo kubyengamo Urwagwa
Mu rwego rwo ku bungabunga umusaruro hari bamwe mu bahinzi bigiriye inama yo kubyaza umusaruro w’ ibitoki bengamo inzangwa harimo Bwana KARIMBA Innocent uhinga insina zo mu bwoko bwa Nyiramabuye ashimangira ko havamo urwagwa ruryoshye cyane aho icupa rimwe arigurisha ku mafaranga igihumbi y’u Rwanda.
Mu kiganiro uruhare rw’umuturage mu bimukorerwa cyahitaga inyumva nkumve kuri radio zitandukanye cyari cyitabiriwe n’abatuye mu Murenge wa Muyira akagari ka Migina ndetse n’abayozi b’Akarere ka Nyanza, abahinzi basabye abayobozi ko ikibazo cyibura ry’isoko ry’umusaruro wabo cyashyirwa mu mihigo y’Akarere nacyo cyikigwaho nabo bakiteza imbere.
Jean Pierre@Rebero.co.rw


text:
Amateka avuga ko Rubingo yatinyutse kwica umwami Ndahiro Cyamatare se wa Ruganzu Ndoli anigarurira u Rwanda.
Ruganzu, umwami uzwiho kuba yari afite ubuhanga buhanitse ndetse n’ubugenge bamwe bagereranyaga n’amashitani cyangwa ubuhanga bwa Nyagasani, yakuranye inzika yo kuzahorera se.
Yabigezeho ubwo yigiraga umuhinzi agatunguka aho Rubingo yari atuye agasanga bahingishije na we akabafasha guhinga yarangiza agakubita ifuni wa muhinza Rubingo akamwica.
Byatumye abagaragu ba Rubingo n’ingabo ze bahita bayoboka Ruganzu maze banywa inzoga bari biteretse bashira inyota. Aho hantu basangiriye ni ho hahise hitwa ku nzoga za Rubingo.
Ni ku musozi wa Jali hejuru, ahantu hagaragara nk’ahari ibitare n’utwobo bavuga ko ari two bashingagamo imiheha ubundi bagasangirira ku ntango ya Ruganzu yagabiwe na Rubingo.
Umwe mu bahaturiye witwa Muzatsinda Jean Damascene ufite imyaka 68, avuga ko yakuze bavuga ko kera hahoraga habiramo amazi ndetse hakaba haragaragara ikirenge cy’umwami Ruganzu. N’aho umwami yanyuze agenda ngo bahise mu kiryamo cy’inzovu kubera ko hitse cyane.
Yagize ati “Twakuze tubona aha hantu bahubaha cyane ndetse abantu bahagera bakahasangirira ndetse bakanivuga, bakavuga ko ari ho Umwami Ruganzu yasangiriye n’ingabo za Rubingo amaze kumwica ndetse no gusubiza agaciro u Rwanda.”
Rukizangabo Aloys, umwe mu bakurikira amateka y’u Rwanda yibutsa Abanyarwanda ko nta wundi muntu uzakunda amateka yabo kubarusha.
Ati “Kuki ugera ahantu nk’aha h’amateka ukumva wahakerensa ukavuga ko atari byo, nyamara ugafata indege ukajya muri Isiraheri ugiye kureba ishyamba rya Getsemani cyangwa i Gorogota, nta kindi wahabona uretse ayo mateka bazakubwira cyangwa wasomye! Birakwiye ko natwe dukurikiza urwo rugero ngo twerekane amateka yacu.”
Umwe mu bakozi ba komisiyo y’igihugu ya UNESCO, Kajuga Jerome avuga ko igihe kigeze ngo ibikorwa ndangamateka bibungabungwe kandi bibyare umusaruro ku gihugu.
Ati “Hari ibimenyetso ndangamateka byinshi biri mu Rwanda, bikwiye kubungabungwa abantu bakabimenya ndetse bakagira umwanya wo kumenya amakuru yabyo bityo bigatangira gutanga umusaruro, tuzagenda tubikoraho byose.”
Mu kiryamo cy’inzovu no ku nzoga za Rubingo hamaze gushyirwaho uburyo abantu bashobora kujya bahasura bakabwirwa amateka yaho.
Abafite umwanya wo kuruhuka bakaba baharuhukira, ngo banateganya ko mu minsi ya vuba bazahakora neza kugira ngo harusheho kuba heza no kugira ibikorwaremezo bikwiye byafasha abakerarugendo bahasura.
Amatsinda nk’ibisumizi (ingabo za Ruganzu), Iriba, Ruganzu n’andi akora umukino wo guterera imisozi agamije no gusura ibyo byiza nyaburangwa byaranze amateka y’Abanyarwanda.
Ibitekerezo ( 8 )
Ese nyagacecuru yari muntuki.
rubingo ntago ari nyagacyecuru ntibakabeshye nyagacyecuru yitwaga Nyirarunaga.
Umwami w’u Rwanda Ndahiro Cyamatare yishwe n’umwami w’ibunyabungo witwaga Nsibura.
mwakoze, njewe mfite ikibazo mfite, nturuka kisoro district, muri uganda ariko hari ahantu mu ga centre kokukigo nizeho twajaga musi yurutare batwigisha uko aho hantu ruganzu yabasuraga akaza nabakobwa bibwami, nahabonye urwanzikisho bana tubwira ko bahanzikiraga amasaka, ikibuye ba katwemeza ko yari intebbe yumwami ariko hakabaho sign yikirenge cyo batwigishaga ko ari umwami wahakandagiye, niba hari mwaba hari ibyo mubiziho mwanyamba nje mbamurujijo rwinshyi
uwo muntu uvuga ko rubingo atariwe wishe cyamatare nadusobanurire kurushaho kugirango tutamenya amafuti!
Cyamatare yishwe numwami w’ubunyoro witwaga NSIBURA NYEBUNGA ibyo banditse kon yishwe na Rubingo ntabwo aribyo.
Muramenye mutazandika ibinyoma ntabwo Rubingo yigeze yica Umwami Ndahiro Cyamatare! Ariko koko buri were azajya yitora ngo agiye kwandika amateka y’u Rwanda, kandi atanayazi??!!!
Muranshake, nyabavire imuzi ariko ntimuzabeshye abana b’Abanyarwanda!!!
rata ntabwo aribyo


text:
Umuhanzikazi mushya Bwiza Emerance uherutse kwakirwa mu inzu ifasha abahanzi mu bya muzika KIKAC Music Label , menya imgabo n’imigambi azanye mu kibuga cy’muziki nk’umukobwa kugira azamure muzika Nyarwanda.
Tariki ya 17 Nzeri 2021, nibwo Bwiza yakiriwe muri Label ya KKAC ,mu muhango wabereye Kuri Baoba Hotel I Nyamirambo aho wariwitabiriye n’umujyanama w’abahanzi Muyoboke Alex, Dj Theo umuobozi W’Ibisumizi,ababyeyi be ndetse na Mico The Best usanzwe ubarizwa muri iyi Lebal.
Tariki 21 Kanama 2021 nibwo ubuyobozi bwa KIKAC Music bwatangaje ko umukobwa witwa Bwiza Emmerance ari we watsinze irushanwa ryiswe The Next Diva Indi Mbuto rigamije kuzamura abakobwa bafite impano yo kuririmba.
Ibikorwa byo gutunganya ibihangano bye bya mbere byaratangiye, ari na ko hitegurwa kumumurikira abanyarwanda.
Umunsi wageze! Kuri uyu wa Gatanu nibwo bwa mbere Bwiza yavugiye imbere y’itangazamakuru ndetse amurika indirimbo ye ya mbere yise Available.
Yari aherekejwe n’ababyeyi be bombi, abavandimwe be babiri n’abandi babarizwa mu ruganda rw’imyidagaduro.
Umuyobozi wa KIKAC Music, Dr Kintu Mohammed, yavuze ko uyu mukobwa bamubonyemo impano n’ikinyabupfura, ari nayo mpamvu bizeye ahazaza he.
Ati “Ni umuhanzikazi w’umuhanga, ni yo mpamvu yatsinze iri rushanwa ariko n’imyitwarire ye igaragaza ko ahazaza he ari heza.”
Dr Kintu yavuze ko impamvu nyamukuru yatumye bategura iri rushanwa bashakaga kuziba icyuho kigaragara mu Banyarwandakazi bitabira ibikorwa by’ubuhanzi by’umwihariko umuziki.
Ati “Tugomba gukora ibishoboka byose kugira ngo dukemure ikibazo cy’abana b’abakobwa bake bagaragara mu ruhando rw’imyidagaduro mu Rwanda.”
Yavuze ko intero y’iri rushanwa ibisobanura neza ko ‘Impano y’umuhanzi aribwo bucuruzi bwe’, akaba ari nayo mpamvu bashaka ko uyu muhanzikazi n’abandi bafite impano nk’iye bashobora kubyaza umusaruro izo mpano.
Dr Kintu yashimiye umuryango n’ababyeyi ba Bwiza Emerance muri rusange kuko bamushyigikiye ndetse bakaba bakomeje kumushyigikira kugira ngo impano ye igaragare.
Bamwe mu bitabiriye umuhango wo kumurika uyu muhanzikazi bavuze ko ari iby’agaciro kuba kugeza uyu munsi umuhanzi cyangwa umuhanzikazi ufite impano ashobora gufashwa kugira ngo igere kure.
Muyoboke Alexis yakomeje ati “Ibi bintu tujya kubitangira byari bigoye. Ndashimira Kikac Music, uko bakunda umuziki, bazagera kuri byinshi dufatanyije twese.”
Yakomeje agira ati “Bwiza naramubonye, amaze iminsi aza muri studio [mu Ishusho Studio] aho mbereye umuyobozi, ni umuhanzikazi w’umuhanga kandi nabonye ko anafite ikinyabupfura, bizamufasha kugera kure.”
Bwiza yavuze ko asanzwe akunda umuziki cyane ndetse yagize amahirwe yo kugira ababyeyi bamushyigikira muri byose bakamugira inama umunsi ku munsi.
Ati “Ndashimira ababyeyi banjye kuko baranshyigikiye bakajya bangira inama, ndashimira abo dukorana muri KIKAC Music kubw’amahirwe bampaye yo gukora ibyo numva nkunze cyane.”
Karake Emmanuel, umubyeyi wa Bwiza yavuze ko umukobwa wabo yabyirutse akunda umuziki kandi bamubonyemo impano akiri umwana muto, batangira kumushyigikira no kumuba hafi umunsi ku munsi.
Ati “Bwiza, iyi mpano twari twarayibonye nk’ababyeyi, twabibonye akiga mu mashuri abanza, turabibona tugenda tubishyigikira buhoro buhoro, twe twabibonaga ko igihe kimwe hari icyo azageraho. Twamuteye inkunga rero.”
Yakomeje agira ati “Turashimira KIKAC Music imukurikirana ariko abamukurikirana cyane nitwe, turi inyuma ye nk’ababyeyi kandi turishimira ko agenda atera intambwe, turifuza ko yatera imbere akaba umuhanzi mpuzamahanga.
”
Ibi byashimangiwe na nyina wagize ati “Icyiza twishimira ni uko umukobwa wacu ari mu maboko meza ya KIKAC Music, ikindi navuga agira ikinyabupfura nk’umwana uva mu muryango wubaha Imana.”
Bwiza azakorana na KIKAC mu gihe cy’imyaka itatu bamwitaho kuri buri kimwe cyose kijyanye n’umuziki. Iri rushanwa ryo rizajya riba rimwe mu myaka ibiri.
Muri KIKAC Music hasanzwemo abahanzi bakomeye ari bo Mico The Best na Danny Vumbi


text:
Kicukiro ni iya mbere mu gukira, Nyamasheke ikaba iya nyuma
Yanditswe na Twagira Wilson
Ikigo k’Igihugu k’Ibarurishamibare, NISR, cyamuritse ubushakashatsi ku mibereho y’ingo, EICV5, kuri uyu wa 6 Ukuboza 2018.
Bimwe mu byagaragajwe harimo ko ijanisha ku banyarwanda bakennye ryavuye kuri 39.1% mu 2013/2014, rigera kuri 38.2% mu mwaka wa 2016/ 2017, mu gihe abakennye ku buryo bukabije bavuye kuri 16.3% bagera kuri 16%.
Muri rusange, iyi raporo yerekana ko nta mpinduka nini zabaye mu igabanyuka ry’ubukene mu Rwanda kuko mu mwaka wa 2013-2014 Abanyarwanda bakennye bari ku gipimo cya 39.1%, bagera kuri 38.2% mu mwaka wa 2016-2017, bivuze ko iki gipimo cyagabanyutseho 0.9% gusa.
Umuyobozi mukuru w’Ikigo k’igihugu k’Ibarurishamibare, Yusuf Murangwa, yabwiye itangazamakuru ko icyabiteye ahanini byaturutse ku kibazo cy’amapfa mu rwego rw’ubuhinzi yahungabanyije umusaruro, bituma ubukungu buhazaharira.
Ati: “Muri rusange iyo witegereje nta bwo ari Abanyarwanda byagizeho ingaruka gusa, ahubwo ni ikibazo rusange cyageze no muri bimwe mu bihugu byo mu karere u Rwanda ruherereyemo’’.
Nyamasheke ni ko karere ka mbere mu turere dukennye
Murangwa agaragaza ko uturere two mu Mujyi wa Kigali ari two tuza imbere mu kugira abaturage bafite igipimo cy’ubukene buri hasi, naho uturere two mu ntara y’Iburengerazuba dukomeje kugira umubare munini w’abaturage bakennye kuko nko mu turere 7 tugize iyi ntara 5 muri two turi mu 10 twa nyuma dukennye.
Nyamasheke ni ko karere ka mbere mu kugira abaturage bakennye n’abakennye cyane (69.3%), mu gihe Kicukiro iri mbere mu kugira umubare muke w’abaturage bakennye (11.4%).
Minisitiri w’Imari n’igenamigambi, Dr. Uzziel Ndagijimana, asanga bimwe mu bibazo birimo ibihe bitagenze neza byaragize ingaruka ku musaruro ari bimwe mu byatumye biciro bizamuka, ndetse n’abaguzi baragabanyuka bituma abaturage bakena.
Minisitiri Ndagijimana ati: “Kuri ibyo bibazo zimwe mu ngamba Guverinoma yafashe harimo gutangira gufasha abahinzi kongera umusaruro binyuze mu bikorwa byo gukwirakwiza inyongeramusaruro hirya no hino mu gihugu kandi zikabagereraho ku gihe, guteza imbere ishoramari mu mishinga yo kuhira, no gutunganya ibishanga kuko biri mu bisubizo ku bibazo by’amapfa y’igihe kirekire, kuko kugeza ubu ibikorwa byo kuhira imyaka y’imusozi bigiye gukorwa ku buso bwa hegitari 53,000, intego ni uko muri gahunda y’imyaka irindwi byakwiyongera bikagera ku buso bungana na hegitari ibihumbi 102. Maze habe habonetse igisubizo kirambye ku mihindagurikire y’ikirere izahaza umusaruro w’ubuhinzi mu Rwanda”.
Iyo raporo y’amapaji 160 kandi igaragaza ko na none ubusumbane mu bukungu bwaragabanyutse cyane kuko bwavuye ku gipimo cya 0.447 bugera kuri 0.429 muri 2016/2017.
Ku rundi ruhande kandi amafaranga Umunyarwanda yinjiza ku mwaka na yo ntiyiyongereye cyane kuko yavuye ku madolari 728 muri 2014 agera kuri 774 mu mwaka wa 2017.
Raporo ya EICV ya 5 yerekana ko umubare w’ingo zikoresha amashanyarazi mu gucana yaba akomoka ku miyoboro rusange cyangwa ku mirasire y’izuba wiyongereye kuko wavuye ku kigereranyo cya 21.5% mu mwaka wa 2013/2014 kigera kuri 34.4% mu mwaka wa 2016/2017.
Imibare y’ingo zitunze terefone zigendanwa wariyongereye cyane kuko wavuye kuri 63.6% muri 2013/2014 ugera kuri 66.9% muri 2016/2017 ku buryo n’ikigereranyo k’ingo zitunze radiyo cyazamutse mu buryo bugaragara muri 2017 ugereranyije na 2014, kuko cyavuye kuri 59.8% kigera kuri 73,8% naho ingo zikoresha murandasi ziva kuri 9.3% muri 2014 zigera kuri 17.2% muri 2017.
Minisitiri w’Intebe, Dr. Ngirente Edouard, yashimye ikigo k’Ibarurishamibare cyakoze ubushakashatsi ku mibereho y’ingo kuko asanga amakuru nyayo, kandi agezweho azafasha inzego zishinzwe gufata ibyemezo gusuzuma no gukurikirana mu rwego rwo kumenya aho igipimo kigeze kirebana no kurwanya ubukene mu gihugu.
Agaruka ku kamaro k’igikorwa k’ibarurishamibare ku nzego zifata ibyemezo, Minisitiri w’Intebe yagize ati: “Imibare ni yo shingiro yashingirwaho mu buryo bufatika n’inzego zishinzwe gufata ibyemezo, ndetse n’ibijyane n’igenamigambi. Rero ibyavuye muri ubu bushakashatsi ku mibereho y’ingo mu Rwanda birahamagarira inzego zirimo Leta n’abafatanyabikorwa bayo bose n’abikorera kongera imbaraga mu kurwanya ubukene mu banyarwanda.
Muri rusange ubushakashatsi ku mibereho y’ingo mu Rwanda bwerekana ko ubukungu bw’igihugu bugenda buzamuka buri mwaka kuko mu mwaka wa 2017/2018 bwageze ku gipimo cya 8.9% buvuye ku 8.6%.


text:
YASUWE 10
Abaturage bo mu Karere ka Rusizi mu Murenge wa Kamembe, Akagari ka Cyangugu, Umudugudu wa Gatovu bamaze imyaka itatu bonerwa imyaka n’inkende, bavuga ko inkende ziba mu ishyamba ry’umuturanyi zikaba zibonera.
Abatuye aka karere batunzwe n’ubuhinzi n’ubworozi nibwo bakuraho ikibatunga n’amafaranga bishyurira abana babo amashuri.
Umuturage witwa MPARAGANA Jacque yateye ishyamba mu Mudugudu wabo rikaba ari ryo inkende zibonera ziturukamo.
NDAYIZEYE David yavukiye mu Mudugudu wa Gatovu, avuga ko mbere nta nkende zahabaga.
Ati “Mbere ntabwo zahabaga, ubu zononeye abaturage bikomeye. Nta muturage ugishyira imyaka mu nzu kandi abaturage bo muri aka gace niho twakuraga ibidutunga, niba bishoboka ubuyobozi bwadukorera ubuvugizi bakazijyana.”
NYIRASAFARI Consolee yagize ati “Hano n’ubwo mpahinga ntabwo ari mukwange, ndakodesha ariko kubera inkende maze imyaka itatu ntarya ikigori, n’umwumbati kuwubona ntibyoroshye. Abayobozi bari bakoresheje inama tugiye gutera ibigori bavuga ko baziga kuri iki kibazo cy’inkende.”
SIBOMANA Alphonse yagize ati “Ziriya nkende zihamaze nk’imyaka itatu, nahamagaye Sedo w’Akagari mubwira ikibazo ambwira ko cyatanzwe. Nta gisubizo kiraboneka, mfite imirima ibiri zimaze kurya ntacyo nzakuramo.”
Ubuyobozi bwemeza ko buzi iki kibazo nk’uko twabitangarijwe n’Umuyobozi w’Akarere ka Rusizi, KAYUMBA Ephrem.
Yagize ati “Nibyo biriya bice birimo inkende zonera abaturage, twavuganye na nyiraho ko agomba gushyiraho ingamba zo kuzikumira kugira ngo zidasohoka, ubwo tugiye gukurikirana turebe ko abikora.”
Avuga ko kuba inkende ziri mu ishyamba ry’umuntu ku giti ke bitandukanye n’uko inyamanswa ziva muri Parike kuko zo iyo zisohotsemo zikonera abaturage hari uko bishyurwa.
Ati “Kubera ko ari umuntu ku giti ke ni we ugomba kudufasha gukumira ko zisohoka zikonera abaturage nk’uko yabitangarije Umuseke dukesha iyi nkuru.”


text:
Mu gitondo cyo kuri uyu wa Gatatu, abinyujije kuri Instagram ye Tom Close yavuze ko yibuka isabukuru ya nyuma yasangiye na nyina atarapfa ndetse asangiza n’abakunzi be agafoto k’urwibutso bafashe.
Kuri iyo foto Tom Close yagize ati “Uwo ni njyewe na mama ndetse na mukuru wanjye. Hari ku munsi nk’uyu mu 1995 ubwo mama yari yatujyanye hafi ya athene kutugurira impano z’isabukuru”
Ni yo sabukuru ya nyuma Tom Close yizihije ari kumwe na nyina. Uyu muhanzi ngo yishimira intera amaze kugeraho ndetse akizera ko biteye ishema umubyeyi we.
Yagize ati, “Niyo sabukuru ya nyuma nasangiye na mama atarapfa icyo gihe nari mfite imyaka 9 ubu nujuje 29 kandi ndizera ko aho ari yishimira uwo ndi we uyu munsi nubwo ngifite byinshi byo gukora kugira ngo mushimishe kandi muheshe ishema kurushaho”.
Ku isabukuru ya nyuma yizihije ari kumwe na nyina, ngo yamuguriye inkweto. Ati “Yanguriye inkweto niyo mpano ya nyuma ye nakiriye ku isabukuru yanjye”.
Mu bintu yishimira cyane mu myaka 29 amaze ku Isi ndetse anashimira Imana , Tom Close yabwiye IGIHE ko ashimishwa harimo kuba yararangije Kaminuza, kurushingana na Tricia ndetse bakanibaruka umwana bise Ellah.


text:
Ubumenyi Rusange
Kora Igihe Gito Utange Umusaruro Mwinshi, Irinde Gushyushya Intebe
Nugenzura uzasanga abantu benshi bazindukira mu kazi ariko bagataha umusaruro muke. Ibi biterwa n’impamvu zirimo gukorera ku jisho, kuba ‘bambone’, kudahembwa neza no kudakunda umukoresha.
Ikintu cy’ingenzi muri ibi byose ni uko aho kugira ngo uzindukire mu kazi ugiye gushyushya intebe cyangwa konsa isuka, wabireka ukazakajyamo ufite ubushake n’ingufu byo gutanga umusaruro usabwa.
‘Konsa isuka’ ni imvugo ya Kinyarwanda isobanuye ko umuntu ajya ku kazi akereka abandi ko ari kugakora( busy) ariko mu by’ukuri ntatange umusaruro(non-productive).
Byaturutse ku myitwarire y’abahinzi bajya guhingana n’abandi mu budehe, ugasanga bashyize umuhini mu kwaha biganirira ibya ‘mva he na njya he’ mu gihe abandi intabire bayigerereye.
Ibi rero nibyo bise ‘konsa isuka’ bishatse kuvuga ‘kuvunisha abandi’.
Umukozi wagiye mu kazi agakunze hari ibyo agomba gukora kugira ngo atange umusaruro ukenewe mu gihe gito.
1.Kumenya iby’ingenzi kurusha ibindi
Iyo ugiye mu kazi uzi ibyo ugiye gukora woroherwa no kubikora, utabanje guta umwanya wibaza icyo ukora. Ibi bivuze ko ugomba kugira urutonde rw’ibyo ugomba gukora kandi urwo rutonde rukita cyane ku by’ingenzi kurusha ibindi.
Menya inshingano zawe, umenye n’iz’abandi kugira ngo utazivangamo.
Ese ubundi Shobuja/Nyokobuja ni ibiki aba yiteze ko ukora? Gukora mu buryo bufite intego isobanutse ni yo ntambwe ya mbere igeza umukozi ku musaruro ugaragara kandi ‘atavunitse cyane.’
Mu gushyira ku murongo ibyo ukora, ujye uhera ku byoroshye ujya ku bigoye kuko guhera ku bigoye byakunaniza ukaza no kunanirwa gukora ibyoroshye.
2.Irinde ibirangaza
Muri iyi si y’ikoranabuhanga ibirangaza ni byinshi. Ntuzabura inshuti zikwandika ku mbuga nkoranyambaga, iziguhamagara, abashaka kukuganiriza imbonankubone n’abandi.
Ibi byose bizagira uruhare mu gutuma ugabanya umurego mu kazi wakoraga ariko bizarushaho kuba ikibazo nubiha umwanya munini.
Menya ko hari igihe cy’inshuti n’igihe cyo kwita ku kazi. Wibuke ko uramutse utakaje ako kazi, inshuti wasigarana ari mbarwa!
Kora ku buryo ubwenge bwawe buhugira ku kazi kawe kandi wirinde icyaburogoya.
Umuntu ufite ubushobozi bwo kumara umwanya munini ahugiye ku kazi, atanga umusaruro kurusha mugenzi urangazwa n’abahisi n’abagenzi.
3.Ha abandi inshingano
Ku bantu bagira inshingano nyinshi. Biba byiza iyo bahisemo abandi bizewe bo kuzibafasha kuko n’ubundi ‘imirimo ibiri yananiye impyisi’
Mu nshingano ufite, reba niba nta zimwe murizo waha abandi ngo bazisohoze.
Iyo ubigenje gutyo, icyo gihe ubona umwanya uhagije wo kwita no gusohoza inshingano wahisemo gukomeza gukora ubwawe.
Ikibabaje ni uko abantu benshi bahitamo gukora ibintu ubwabo ntawe babishinze.
Ibi biterwa no kumva ko ‘ibintu bikorwa neza iyo bikozwe na nyirabyo.’
N’ubwo ku ruhande rumwe ibi ari byo, ku rundi ruhande birafifitse kubera ko bituma umuntu akora bimwe[akabikora neza] ibindi akabiburira umwanya.
4.Menya kugira bimwe wanga
Ku rutonde wakoze, hari aho ushobora kugera ugasanga hari ibintu ushobora gukura ku rutonde rw’ibyo wiyemeje gukora uwo munsi. Ntuzazuyaze kubikuraho ahubwo uzabikureho wabanje kureba niba koko ari ngombwa ko bivaho.
Ikindi abahanga mu mibereho y’abantu bavuga ni uko iyo ukuye ikintu kimwe ku rutonde, haba hagomba kugira ikindi kigisimbura.
Ku bafite ingo, ni ngombwa kwibuka ko n’urugo ari ingenzi aho gutwarwa burundu n’akazi.
Iyo akazi gatwaye umuntu burundu, urugo rurasenyuka, akazibuka kurusana rwarahirimye kera.
Ni ngombwa kureba niba mu byashyizwe ku rutonde rw’ibikorwa nta bimwe byaba bikuweho kugira ngo umwanya byari bufate umukozi, aze kuwukoresha mu kwita ku rugo rwe.
5.Shyira umutima kubyo ukora
Irinde kujarajaza ibitekerezo. Shyira umutima ku kazi kawe, wirinde gushaka gukora ibintu byinshi icyarimwe kuko bidahira bose.
Gushaka gukora ibintu byinshi icyarimwe, bibuza ubwonko amahwemo ntibumenye icyo buri bukore n’icyo buri bureke bigatuma bukora gahoro kuri buri gikorwa bwahawe.
Buhe agahenge bukore kimwe, bukirangize nyuma bufate ikindi.
Hari ikinyamakuru kitwa The Journal of Experimental Psychology kigeze gutangaza ko abantu bagerageza gukora ibintu byinshi icyarimwe batanga umusaruro mucye.
Hari inkuru ya CNN yigeze gutangaza ko abantu bashaka gukora ibintu byinshi icyarimwe, bahura n’ikibazo cyo kurangazwa n’amakuru atambutse yose kuko baba bashaka gukubita hirya no hino, bakabagarira yose.
Bituma hari ubwo bakora ibintu batitondeye ngo babinoze, bikaba byabakoraho.
Umuhanga witwa Debbie Rosemont avuga ko kugira ngo umuntu yirinde kugwa muri iri kosa ari ukugira ubushobozi bwo gushyira umutima kucyo akora( ability to focus).
Gushyira umutima kucyo ukora bivuze kugikora cyonyine, nta guhunga.
Gikore kugeza kirangiye nyuma wongere ugenzure niba wagikoze uko bisabwa.
Menya kudatakaza umwanya n’imbaraga z’ubwonko ukora akazi katakugenewe.
Jya umenya guhugira ku bintu by’ingenzi kurusha ibindi nibwo uzatanga umusaruro, uwutange udahombeje umukoresha wawe kandi uwutange mu gihe gito.


text:
Perezida Paul Kagame yavuze ko hari ukunyuranya mu mivugire y’abanenga ko mu Rwanda hatari ubwisanzure bwo kugaragaza ibitekerezo, ahubwo akavuga ko we ibyo abona mu Rwanda nta handi biba ku Isi.
Mu kiganiro na RBA kuri iki Cyumweru, Perezida Kagame yatanze urugero ku buryo mu Rwanda umuturage ashobora kuvugira mu ruhame ko Minisitiri cyangwa Meya yamurenganyije.
Yagize ati “[abanenga u Rwanda] Bazi ubwisanzure icyo bivuze, ariko uko gikoreshwa hano siko gikoreshwa ahandi. Ariko njye, n’iyo uhanganye n’ibintu ugomba gutoranya ukamenya ibyo ushyiraho imbaraga nyinshi, ibindi bimwe ukabyihorera bikazakemuka bitewe n’intambwe wagiye utera muri ibi washyizeho amaso bifite uburemere kurusha.”
Perezida Kagame yavuze ko hari ubwo abanyamahanga bashobora kwita ku kuvuga ko mu Rwanda nta bwisanzure buhari, ariko ngo niba Umunyarwanda ashobora guhaza umuryano we, afite umutekano ntawe uza kumwambura ibye, ntawe uza kumugirira nabi mu buryo budakwiye, ari ubwisanzure ubwabyo.
Yakomeje agira ati “Umunyarwanda akaba ashobora guhagarara mu ruhame nka biriya umuntu ahura n’abaturage umuntu akazamura urutoki akavuga ati kanaka yangiriye nabi ndashaka kurenganurwa, wabaza uti ni nde akakubwira ati ni Meya, niba Umunyarwanda ashobora kugera aho ngaho, njye ibindi, ibivugwa n’abandi ntabwo […] cyangwa ati ‘ni Minisitiri runaka, urabibona no hanze no muri za Rwanda Day…”
“Mu Rwanda bimaze kugenda bicika kuko barabatinyuka, umuyobozi, mu bakomeye, ukavuga uti yagize atya. Ubundi ugiye kureba, uzi ko nta handi biba ariko? Nta handi biba uzakurikirane neza aho abaturage batinyuka bagatunga urutoki. Ibindi biratwikirwa cyangwa bakamupfurika ibyo bamupfuritse bati ceceka.”
Yakomeje agira ati “Ibyo abantu bavuga binyuranye n’uko tumeze, harimo no ku bibeshya cyangwa ku ruhande rumwe hari ibyo bavuga u Rwanda rugeraho byo bashima, utageraho udafite buriya bwisanzure. Ubwabyo, ibyo bavuga ntibijyana. Barabishima bakanabyemera ariko bagera aho bati iki kirabuze, kandi iki ntabwo cyabura ngo ibi bigerweho. Ibyo ndabibarekera, bizikemura buriya.”
Muri icyo kiganiro Perezida Kagame yagiranye n’abanyamakuru ba Radio na Televiziyo y’u Rwanda, yavuze ubwisanzure buri ku izingiro ry’iterambere abanyarwanda bagezeho uyu munsi.
Amafoto: Village Urugwiro


text:
Yoga
Umukino wa Yoga ni umukino.
Yoga imaze koko kwamamara, nubwo inkomoko yayo ari mu Buhinde, ntibyayibujije gushinga ibirindiro mu Bushinwa, mu Buyapani, Amerika, mu Burayi ndetse no muri Afurika.
Mu Rwagasabo naho ntiyahatanzwe uretse ko itaramenyekana byimazeyo. Kutamenyekana ahanini bigaragarira mu bisubizo abanyarwanda batanga iyo babajijwe icyo bazi kuri Yoga.
Bamwe bagira bati: «Yoga ni nk’umikino nka za karate» abandi bati:«Itera imbaraga zirenze iza muntu bityo ikaba iri “satanique” », hari n’abavuga ko Yoga ari ukujya mu mwuka maze ntihagire ikintu na kimwe utekereza (concentration totale) abandi bati: «Ni idini ry’abahinde».
Yoga ni ijambo riri mu rurimi rw’igisansikiriti rikaba rivuga “guhuza”.
Guhuza “umubiri , gatekerezi na espri (body, mind and spirit), binyujijwe mu gusubiramo imyitozo ngororamubiri (Asanas), ndetse no kwiyinjiramo noneho umuntu akamenya ukuri kuri muri we, uwo ari we bityo akamenya n’abandi.
Yoga igizwe n’imyitozo itandukanye y’umubiri, yo guhumeka, yo gutekereza ndetse n’iyo gukora no kuvuga.
Yoga rero ni imyitozo ifasha umuntu mu buzima bwa buri munsi, kuko imufasha kuyobora gatekerezi ye (mind control). Iyo rero amaze kumenya neza gatekerezi ye, aba noneho ashobora kubaho, guhumeka, gutekereza, kuvuga, gukora no gukunda bya nyabyo.


text:
Madamu Mutembayire Aline w’imyaka 41 ari mu banyeshuri basoje amasomo mu mashuri abanza aho yigaga mu ishuri rya New Vision Primary School riherereye mu Murenge wa Ngoma mu Karere ka Huye.
Uyu mubyeyi ufite umugabo n’abana barindwi amaze igihe yiga ku Kigo cy’Amashuri Abanza cya New Vision Primary School giherereye mu Murenge wa Ngoma mu Karere ka Huye aho yatangiye amasomo mu mwaka wa Gatandatu tariki ya 2 Ugushyingo 2020.
Yabwiye IGIHE dukesha iyi nkuru ko Jenoside yakorewe Abatutsi mu 1994 yamugizeho ingaruka zikomeye kuko yiciwe ababyeyi asigarana n’abavandimwe be babiri. Icyo gihe yigaga mu mwaka wa Gatandatu kuri St Famille mu Mujyi wa Kigali.
Jenoside ikimara guhagarikwa afite imyaka 13 y’amavuko yaretse kwiga ahubwo arera murumuna we wari hafi kugira umwaka umwe w’amavuko na musaza we wari ufite imyaka umunani.
Ati “Jenoside yabaye niga kuri St Famille ariko na ho nari mpaje mvuye i Remera. Mama baramwishe asiga umwana uri hafi kugira umwaka, ubwo Jenoside ihagaritswe nasigaye murerana na musaza wanjye narushaga imyaka itanu, sinabasha gusubira ku ishuri.”
Mu 2003 yashatse umugabo babana mu Mujyi wa Kigali ariko agakomeza gutekereza gusubira mu ishuri kugira ngo yige arangize.
Mu 2007 yashatse gusubirayo ariko ntibyamukundira arabireka kugira ngo azabikore abana be bamaze gukura.
Yakomeje avuga ko yagiye yiga imyuga itandukanye ariko akumva atanyuzwe kuko atari yararangije kwiga amashuri abanza yiyemeza gusubira kwiga.
Ati “Ngerageza kwiga ibintu by’imyuga niga guteka. Nize n’indimi niga n’ibintu bya mudasobwa bikiza ariko nkumva ntanyuzwe kuko ntarangije amashuri abanza.”
Amaze kubona ko abana be batangiye gukura yaganiriye n’umugabo we, bemeranya ko asubira mu ishuri kwiga kugira ngo asoze amashuri abanza.
Yasubiye kuri St Famille mu Mujyi wa Kigali mu mwaka wa 2020 atangira kwiga mu mwaka wa Gatandatu w’amashuri abanza ariko aza gukomwa mu nkokora n’icyorezo cya Covid-19 kuko kikigera mu Rwanda muri Werurwe uwo mwaka amashuri yahise afungwa.
Nyuma yaho bimukiye mu Karere ka Huye kubera impamvu z’akazi k’umugabo we, amashuri afunguye tariki ya 2 Ugushyingo 2020 ajya kwiyandikisha kuri New Vision Primary School asubukura amasomo ye.
Ati “Kuko nari ngifite intego yo kwiga ngo nsoze amasomo nahise njya kwiyandikisha hariya kuri New Vision ntangira kwiga mu wa Gatandatu.”
Yishimira ko yabashije gukora ibizamini bya Leta akabirangiza, akaba yiteguye gukomeza kwiga mu mashuri yisumbuye na Kaminuza.
Avuga ko icyamuteye umuhate wo kwiga ari imiyoborere myiza iri mu gihugu muri iki gihe, kuko mbere ya Jenoside atigaga neza bitewe n’uko Abatutsi batotezwaga mu mashuri n’aho batuye bakabuzwa amahwemo.
Atanga urugero rw’uko mbere ya Jenoside yigaga ku Kigo cy’amashuri Abanza cya Remera Catholique muri Kigali, ariko nyuma aza kwimukira kuri St Famille kuko ababyeyi be bari bimukiye hafi yaho bahunze ihohoterwa bakorerwaga.
Mu kiganiro yagiranye na IGIHE yakunze kwibanda ku gushimira Umukuru w’Igihugu Kagame Paul na Madamu Jeannette Kagame kuko impanuro zabo zamufashije kwiyubaka no kumva agomba kwihesha agaciro.
Ati “Nshimira Leta yacu y’ubumwe cyane cyane Umukuru w’Igihugu n’umufasha we ku bw’inama badahwema kugira Abanyarwanda. Nanjye nagiye nterwa imbaraga cyane no kumva imbwirwaruhame z’Umukuru w’Igihugu avuga ko umuntu agomba guharanira kwigira no kwihesha agaciro n’izindi mpanuro nyinshi njya numva mu biganiro bye byinshi ziturinda gucika intege. Ni byo byatumye nanjye nigarurira icyo cyizere numva ko bishoboka.”
Zimwe mu mbogamizi yahuye na zo kubera kwiga akuze ni uko hari bamwe bashakaga kumuca intege.
Ati “Imbogamizi nahuye na zo ni nk’abantu bambazaga cyane, urazi ko iyo uri mu bintu nk’ibi abantu ntibaba babyumva kimwe nawe. Natambukaga ngiye ku ishuri nambaye impuzankano y’ishuri, abantu bagahagarara bandyanira inzara mbaturutse imbere, abamvuga nkabacaho mbumva ariko ntabwo nacitse intege.”
Avuga ko icyamuteraga umwete wo gukomeza amasomo ari uko umugabo we yamubaye hafi akanamuherekeza buri gitondo.
Ati “Yambaye hafi cyane akamperekeza ku ishuri mu gitondo ndetse no muri iki gihe cy’ibizamini bya Leta yamperekezaga.”
Mutembayire Aline n’umugabo we bafite abana barindwi babyaranye (abahungu batandatu n’umukobwa umwe) babana mu Kagari ka Ngoma mu Murenge wa Ngoma, mu Karere ka Huye.
Umuyobozi wa New Vision Primary School, Mugwaneza Edouard, yabwiye IGIHE ko bashima ubutwari bwa Mutembayire kandi bizeye ko azatsinda agakomeza kugera ku ntego yiyemeje.
INKURU YA IGIHE
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
ABAKURAMBERE N’ABAHANUZI
IGICE CYA 27 - ABISIRAHELI BAHABWA AMATEGEKO6
Hashize igihe gito bari mu mahema yabo kuri Sinayi, Mose yahamagariwe kujya mu mpinga y’umusozi kugira ngo ajye kuvugana n’Imana. Yazamutse inzira y’ibihanamanga wenyine, maze yegera igicu cyagaragazaga ko Yehova ari aho hantu. Ubwo rero Abisiraheli bagombaga kugirana isano ya hafi kandi y’umwihariko n’Isumbabyose, ndetse nk’itorero n’ishyanga bagombaga gushyirwa munsi y’ubuyobozi bw’Imana. Ubutumwa Mose yahawe ngo abushyikirize abantu bwari ubu ngo: AA 201.1
“Mwabonye ibyo nagiriye Abanyegiputa, kandi uko naramije mwe amababa nk’ay’ikizu, nkabizanira. None nimunyumvira by’ukuri, mukitondera isezerano ryanjye, muzambera amaronko, mbatoranyije mu mahanga yose, kuko isi yose ari iyanjye: kandi muzambera ubwami bw’abatambyi n’ubwoko bwera.” AA 201.2
Mose agaruka aho bari babambye amahema, maze ahamagara abakuru b’Abisiraheli abasubiriramo ubutumwa Imana yamuhaye. Barasubije bati: “Ibyo Uwiteka yavuze byose tuzabikora.” Uko ni ko bagiranye isezerano rihamye n’Imana, barahirira kuyemera nk’umutegetsi wabo, kandi ku bw’iryo sezerano, bahinduka mu buryo bw’umwihariko abagengwa na Yo. AA 201.3
Mose yongeye kuzamuka umusozi, maze Uwiteka aramubwira ati: “Dore ndaza aho uri, ndi mu gicu gifatanye kugira ngo abantu bumve mvugana na we, maze bakwemere iteka ryose.” Igihe bahuraga n’ingorane mu nzira, Abisiraheli bivovoteraga Mose na Aroni, ndetse bakabashinja ko babakuye mu Misiri kugira ngo babarimbure. Imana yashakaga kubahiriza Mose imbere yabo kugira ngo babashe kugirira icyizere amabwiriza yabahaga. AA 201.4
Mu rwego rwo kwerekana imiterere itagereranywa y’amategeko yayo, Imana yagambiriye kuyavuga mu buryo budasanzwe, buteye ubwoba. Abisiraheli bagombaga gusobanukirwa ko ikintu cyose cyerekeranye n’umurimo w’Imana kigomba kubahwa mu buryo bukomeye. Uwiteka yabwiye Mose ati: “Jya ku bantu, ubeze none n’ejo, bamese imyenda yabo, uwa gatatu uzasange biteguye; kuko ku munsi wa gatatu Uwiteka azamanukira imbere y’ubwo bwoko bwose ku musozi Sinayi.” Muri iyo minsi hagati aho, abantu bose bagombaga kumara igihe bitegura bikomeye kujya imbere y’Uwiteka. Imibiri yabo n’imyenda yabo byagombaga gukurwaho umwanda wose. Kandi igihe Mose yashoboraga kwerekana ibyaha byabo, bagombaga kwitanga bakicisha bugufi, bakiyiriza ubusa, kandi basenga, kugira ngo imitima yabo yezwemo gukiranirwa. AA 201.5
Imyiteguro yakozwe nk’uko byategetswe, kandi mu rwego rwo kubahiriza andi mabwiriza, Mose yabategetse ko ku musozi hashyirwa urubibi, kugira ngo hatagira umuntu cyangwa itungo bikandagira aho hantu hihariye. Iyo hagira umuntu cyangwa itungo bihangara gukandagira aho hantu, igihano cyagombaga kuba urupfu rw’ako kanya. AA 201.6
Mu gitondo cy’umunsi wa gatatu, ubwo amaso y’abantu bose yerekeraga ku musozi, impinga yawo yari itwikiriwe n’igicu cya rukokoma cyarushagaho kugenda cyirabura, cyaramanukaga kugeza ubwo umusozi wose utwikirwa n’umwijima n’urwijiji. Hanyuma humvikanye ijwi ry’ihembe, rihamagarira abantu gusanganira Imana; maze Mose ayobora abantu berekeza munsi y’uwo musozi. Imirabyo irabiriza muri cya gicu gifatanye, mu gihe urusaku rw’inkuba rwumvikanaga mu misozi izengurutse aho. “Umusozi Sinayi wose ucumba umwotsi, kuko Uwiteka yawumanukiyeho, aje mu muriro:... umusozi wose utigita cyane.” Mu maso y’iyo mbaga yari iteraniye aho, “ikuzo ry’Uwiteka ryari rimeze nk’umuriro ukongora mu mpinga y’umusozi.” “Ijwi ry’ihembe rirenga cyane rirumvikana.” Ibimenyetso by’uko Yehova ari aho hantu byari biteye ubwoba ku buryo Abisiraheli bagize ubwoba bahinda umushitsi maze bikubita imbere y’Uwiteka bubamye. Ndetse na Mose yaravuze ati: ‘Mfite ubwoba cyane, ndahinda umushyitsi.” Abaheburayo 12.21. AA 201.7
Noneho inkuba ntizongera gukubita; ihembe ntiryongera kumvikana; isi ntiyongera gutigita. Habayeho umwanya w’ituza ryinshi; maze noneho ijwi ry’Imana rirumvikana. Uwiteka avugira muri wa mwijima ukomeye wari umukikije ubwo yari ahagaze ku musozi akikijwe n’abamarayika, maze atanga amategeko ye. Mu gusobanura uko byagenze, Mose aravuga ati: “Uwiteka yaturutse kuri Sinayi, yabarasiye aturutse kuri Seyiri, yabaviriye aturutse ku musozi wa Parani, ava hagati mu bera inzovu nyinshi: iburyo bwe haturuka umuriro w’amategeko ye, arawuboherereza. Ni ukuri akunda amahanga, abera be bose bari mu kuboko kwawe. Bicaye imbere y’ibirenge byawe, umuntu wese wo muri bo azemera amagambo yawe” (Gutegeka kwa kabiri 33:2, 3). AA 202.1
Yehova yigaragaje ubwe atari mu gitinyiro cy’umucamanza n’utanga amategeko gusa, ahubwo yanigaragaje nk’umurinzi w’umunyampuhwe w’ubwoko bwe muri aya magambo: “Ndi Uwiteka Imana yawe, yagukuye mu gihugu cya Egiputa, mu nzu y’uburetwa.” Uwo bari baramenye ko ari Umuyobozi n’Umucunguzi wabo, we wari warabakuye mu Misiri, akabacisha hagati mu nyanja, kandi agatsinda Farawo n’ingabo ze, we wari wariyerekanye ko ubwe asumba ibigirwamana byo mu Misiri - ni we noneho watangaga amategeko ye. AA 202.2
Amategeko ntiyavuzwe icyo gihe kubw’inyungu z’Abaheburayo gusa. Imana yabahaye icyubahiro ubwo yabagiraga abarinzi ndetse n’ububiko bw’amategeko yayo, ariko ayo mategeko yagombaga gufatwa nk’umurage wera ugenewe isi yose. Ibisabwa n’Amategeko Cumi bishobora gukurikizwa n’abantu bose, ndetse byatangiwe kugira ngo byigishe kandi biyobore abantu bose. Amategeko cumi, yavuzwe mu magambo make, yumvikana kandi afite ubutware, avuga inshingano umuntu afite ku Mana no kuri bagenzi be; kandi byose bishingiye ku ihame remezo rikomeye ry’urukundo. “Ukundishe Uwiteka Imana yawe umutima wawe wose, n’ubugingo bwawe bwose, n’imbaraga zawe zose, n’ubwenge bwawe bwose, kandi ukunde mugenzi wawe nk’uko wikunda.” Luka 10:27. Soma no mu Gutegeka kwa Kabiri 6:4, 5; Abalewi 19:18. Mu mategeko cumi, aya mahame avugwa mu buryo burambuye, kandi ahuje n’imibereho y’umuntu n’ibyo ahura na byo. AA 202.3
“Ntukagire izindi mana mu maso yanjye.” AA 202.4
Yehova, Imana ihoraho, yibeshejeho, itararemwe, yo Soko n’Umugenga w’ibintu byose, ni we wenyine ukwiriye guhabwa icyubahiro cy’ikirenga kandi agasengwa. Umuntu abujijwe guha ikindi kintu icyo ari cyo cyose umwanya wa mbere mu rukundo rwe ndetse no mu byo akora. Ikintu cyose dukundwakaza kiganisha ku kugabanya urukundo dukunda Imana cyangwa kikaba inkomyi mu murimo tugomba kuyikorera, bene icyo kintu tuba tukigize ikigirwamana. AA 202.5
“Ntukiremere igishushanyo kibajwe, cyangwa igisa n’ishusho yose iri hejuru mu ijuru, cyangwa hasi ku butaka, cyangwa mu mazi yo hepfo y’ubutaka: ntukabyikubite imbere, ntukabikorere.” AA 203.1
Itegeko rya kabiri ribuzanya gusenga amashusho n’ibindi bisa bityo bigasimbuzwa Imana. Amahanga menshi y’abapagani yavugaga ko amashusho yabo asengwa ari ibimenyetso byoroheje bifashisha gusenga Imana, nyamara Imana yavuze uko gusenga ari icyaha. Kugerageza kwerekana Imana Ihoraho hakoreshejwe ibintu bifatika bicisha bugufi uko umuntu yumva Imana. Intekerezo z’umuntu zakuwe ku butungane butagerwa bwa Yehova, zishobora kwerekezwa ku kiremwa aho kwerekera ku Muremyi. Uko uburyo umuntu yumva Imana bicishijwe bugufi, ni ko umuntu nawe ata agaciro. “...kuko Uwiteka Imana yawe ndi Imana ifuha.” AA 203.2
Isano ya hafi kandi yera Imana ifitanye n’abantu bayo igaragazwa mu ishusho yo gushyingirwa. Ubwo gusenga ibigirwamana ari ubusambanyi mu by’umwuka, birakwiriye yuko urwango Imana ibifitiye rwakwitwa gufuha. AA 203.3
“...Mpora abana gukiranirwa kwa ba se, nkageza ku buzukuruza n’ubuvivi bw’abanyanga.” Nta kabuza ko abana bagerwaho n’ingaruka z’ibibi ababyeyi babo bakoze, nyamara ntibahanirwa ibyaha by’ababyeyi babo, keretse gusa bagize uruhare mu byaha by’ababyeyi babo. Icyakora akenshi bijya bibaho ko abana bagera ikirenge mu cy’ababyeyi babo. Ku bw’umurage no kubabera icyitegererezo, abana bashobora gufatanya n’ababyeyi babo mu byaha byabo. Ingeso mbi, kubatwa n’inda nini, no kwiyandarika, ndetse n’indwara z’umubiri no gusyigingira, byandura nk’umurage biva ku mubyeyi bijya ku mwana kugeza ku buzukuruza n’ubuvivi. Uku kuri guteye ubwoba kwari gukwiriye guha abantu imbaraga zo kwirinda kujya mu nzira y’icyaha. AA 203.4
“...Nkababarira abankunda bakitondera amategeko yanjye.” Mu kubuza abantu kuramya ibigirwamana, itegeko rya kabiri ribategeka kuramya Imana nyakuri. Abantu b’indahemuka mu murimo wayo basezeranirwa imbabazi, atari ukugera ku buzukuruza n’ubuvivi nk’uko bigenda ku muvumo ukurikirana abanga Imana, ahubwo ni ukugeza ku buzukuruza babo b’ibihe igihumbi. AA 203.5
“Ntukavugire ubusa izina ry’Uwiteka, Imana yawe; kuko Uwiteka atazamubara nk’utacumuye, uvugiye ubusa izina rye.” AA 203.6
Iri tegeko ntiritubuza gusa kurahira ibinyoma ndetse no gupfa kurahira, ahubwo rinatubuza gukoresha izina ry’Imana mu buryo bworoheje bw’imikino ntacyo twitayeho, tutazirikanye ubusobanuro bwaryo bukomeye cyane. Dusuzugura Imana binyuze mu kuyivuga tutabitekerejeho mu biganiro bisanzwe, mu kuyivuga mu bintu bidafite agaciro, ndetse no guhora tuvuga izina ryayo tutabikuye ku mutima. “Izina rye ni iryera n’iryo kuhahwa.” (Zaburi 111:9). Abantu bose bakwiriye gutekereza ku gitinyiro cy’Imana, ubutungane n’ubuziranenge bwayo, kugira ngo umutima ubashe gusobanukirwa kamere yayo ikomeye; kandi izina ryayo rizira inenge rikavugwa ryubashywe kandi mu kuri. AA 203.7
“Wibuke kweza umunsi w’isabato. Mu minsi itandatu ujye ukora, abe ari yo ukoreramo imirimo yawe yose: ariko uwa karindwi ni wo sabato y’Uwiteka Imana yawe. Ntukagire umurimo wose uwukoraho, wowe ubwawe, cyangwa umuhungu wawe, cyangwa umukobwa wawe, cyangwa umugaragu wawe, cyangwa umuja wawe, cyangwa itungo ryawe, cyangwa umunyamahanga wawe uri iwanyu: kuko iminsi itandatu ari yo Uwiteka yaremeyemo ijuru n’isi n’inyanja n’ibirimo byose, akaruhukira ku wa karindwi: ni cyo cyatumye Uwiteka aha umugisha umunsi wisabato, akaweza.” AA 203.8
Isabato ntimenyekanyishijwe nk’aho ari umuhango mushya ahubwo yabayeho mu irema. Igomba kwibukwa no kubahirizwa nk’urwibutso rw’igikorwa cyo kurema. Yerekana Imana nk’Umuremyi w’ijuru n’isi, itandukanya Imana nyakuri n’ibigirwamana. Abantu bubahiriza umunsi wa karindwi, muri iki gikorwa baba bagaragaza ko baramya Yehova. Bityo rero, Isabato ni ikimenyetso cy’uko umuntu ayoboka Imana igihe cyose nta wundi muntu ku isi uyikorera. Itegeko rya kane ni ryo ryonyine mu mategeko cumi ribonekamo izina n’icyubahiro by’Uwatanze amategeko. Ni ryo ryonyine ryerekana ubutegetsi bw’uwatanze amategeko. Ku bw’ibyo rero, ririmo ikimenyetso cy’Imana yashyize ku mategeko yayo nk’igihamya cy’uko ari ukuri kandi ahamye. AA 204.1
Imana yahaye abantu iminsi itandatu bagomba gukoreramo imirimo, kandi isaba ko imirimo yabo ikorwa mu minsi itandatu y’imirimo. Ibikorwa bituma ubuzima bw’umuntu budahagarara ndetse n’imirimo y’ubugiraneza biremewe ku Isabato. Abarwayi n’abababaye bagomba kwitabwaho igihe cyose; ariko imirimo itari ngombwa ikwiriye kwirindwa bikomeye. “Nuhindukira ntukandagire isabato, ukanga gukora ibyo wishakiye ku munsi wanjye wera, ahubwo ukita isabato umunezero, umunsi wera w’Uwiteka uakwita uw’icyubahiro, ukawubaha ntube icyigenge, ntiwishakire ibyo kwinenzeza” (Yesaya 58:13). Ntabwo ibyo tubuzwa biangirira aho, ahubwo umuhanuzi akomeza avuga ati: “ntiwivugire ibyo ushaka ku bwawe.” Abantu baganira ibyerekeye iby’inyungu zabo cyangwa bagakora cyangwa bagategura gahunda zabo zisanzwe ku munsi w’Isabato, bafatwa n’Imana nk’aho bari muri ibyo bikorwa nyirizina by’inyungu zabo. Mu rwego rwo kweza Isabato, ntidukwiriye no kwemerera intekerezo zacu kurangarira mu by’isi. Ndetse iri tegeko rivuga rireba n’abantu bose bari mu ngo zacu. Abo tubana mu rugo bakwiriye kureka imirimo yabo y’isi mu masaha yera. Bose bakwiriye gufatanyiriza hamwe kubaha Imana babikoranye ubushake ku munsi wayo wera. AA 204.2
“Wubahe so na nyoko, kugira ngo uramire mu gihugu, Uwiteka Imana yawe iguha.” AA 204.3
Ababyeyi bakwiriye gukundwa no kubahwa ku rwego undi muntu wese atagezaho. Imana ubwayo yabahaye inshingano yo kwita kuri abo bana baragijwe, yagennye ko mu myaka ibanza y’ubuzima, ababyeyi bazaba mu cyimbo cy’Imana ku bana babo. Bityo umuntu utumvira ubtware butunganye bw’ababyeyi be, aba yirengagiza ubutware bw’Imana. Itegeko rya gatanu ntiritegeka abana kubaha ababyeyi no kubumvira gusa, ahubwo ribategeka no kubakunda kandi bakabagirira impuhwe, bakaborohereza imiruho, bakarinda icyubahiro cyabo, bakabafasha kandi bakabahumuriza mu zabukuru. Iri tegeko risaba no kubaha abagabura n’abategetsi ndetse n’abandi bantu bose Imana yahaye ubutware. AA 204.4
Intumwa Pawulo aravuga ati: “iri ni ryo tegeko rya mbere ririmo isezerano.” (Abefeso 6:2). Ku Bisiraheli bari biteze kwinjira muri Kanani, yari indahiro y’uko bazumvira by’igihe kirekire muri icyo gihugu cyiza; nyamara kandi iryo tegeko rifite ubusobanuro bwagutse, hakubiyemo na Isiraheli y’Imana, ndetse ritanga isezerano ry’ubugingo buhoraho mu isi izaba itakirangwamo umuvumo w’icyaha. AA 204.5
“Ntukice.” AA 205.1
Ibikorwa byose bigendereye gukuraho ubuzima mbere y’igihe; umwuka w’urwango no guhora, cyangwa guha intebe icyifuzo cyose kigamije kugirira abandi nabi, cyangwa igitekerezo kidutera kwifuza kugira nabi (kuko “umuntu wese wanga mwene se aba ari umwicanyi,” kwihugiraho ntitwite ku bakene cyangwa abababaye; gukabya mu kwita mubiri k’uburyo bwose cyangwa kwihotora bitari ngombwa, cyangwa imirimo irenze urugero yakwangiriza ubuzima - ibyo byose ni ukwica itegeko rya gatandatu ku rwego runaka. AA 205.2
“Ntugasambane.” AA 205.3
Iri tegeko ntiribuzanya ibikorwa byo kwiyandarika gusa, ahubwo ibitekerezo n’ibyifuzo by’irari, cyangwa igikorwa icyo ari cyo cyose kigamije gukangura ibyo bitekerezo n’ibyifuzo. Ubutungane ntigusabwa gusa mu mibereho igaragara inyuma, ahubwo no mu migambi no mu marangamutima. Kristo wigishije ibyo amategeko y’Imana asaba byagutse, yavuze yuko igitekerezo kibi cyangwa ijisho ribi, mu kuri ari icyaha nk’igikorwa kitemewe n’amategeko. AA 205.4
“Ntukibe.” AA 205.5
Byaba ibyaha byo kwiba mu ruhame cyangwa rwihishwa, byose bibuzanywa muri iri tegeko. Itegeko rya munani riciraho iteka kwiba abantu no gucuruza abaretwa, ndetse rikanabuzanya intambara zo kwigarurira uturere tw’ibindi bihugu. Riciraho iteka ubusambo n’ubujura. Risaba kuba inyangamugayo mu tuntu duto uko tungana kose mu mibereho yacu. Rivuga ko uburyo bwose bwo kugerageza kwishakira inyungu binyuze mu bujiji, intege nke, cyangwa ibyago by’abandi byandikwa mu bitabo byo mu ijuru ko ari ubujura. AA 205.6
“Ntugashinje ibinyoma mugenzi wawe.” AA 205.7
Kubeshya mu buryo ubwo ari bwo bwose, kugerageza kose cyangwa kugambirira kuriganya mugenzi wawe, byose bikubiye muri iri tegeko. Kugira umugambi wo kubeshya ni byo bigize uburiganya. Kwica ijisho, kurembuza, gutanga ubutumwa runaka ukoresheje mu maso, bishobora kubeshya rwose nk’uko amagambo yabigira. Gukabya inkuru y’ukuri ubigambiriye, kuvuga ukoresheje amarenga kose ugamije kuvuga ibinyoma cyangwa gukabya, ndetse no kuvuga ibiriho ariko mu buryo byayobya; ibyo byose ni ukuvuga ibinyoma. Iri tegeko ribuzanya umuhati wose umuntu yakoresha kugira ngo aharabike mugenzi we akoresheje kumuvuga uko atari cyangwa kumukeka ikibi no kumuvugaho ibinyoma. Ndetse no kwanga kuvuga ukuri ubigambiriye ku buryo byagirira abandi nabi, ibyo nabyo ni ukwica itegeko rya cyenda. AA 205.8
“Ntukifuze inzu ya mugenzi wawe, ntukifuze umugore wa mugenzi wawe, cyangwa umugaragu we, cyangwa umuja we, cyangwa inka ye, cyangwa indogobe ye, cyangwa ikindi kintu cyose cya mugenzi wawe.” AA 205.9
Itegeko rya cumi rikora ku muzi w’ibyaha byose, kuko ribuzanya icyifuzo cyo gukurura wishyira, ari nacyo soko y’igikorwa cy’icyaha. Kubwo kumvira itegeko ry’Imana, umuntu wirinda guha intebe kwifuza kubi gushingiye mu kwifuza iby’abandi, ntazacirwaho iteka ryo kugirira nabi bagenzi be. AA 205.10
Ayo ni yo mabwiriza yera yo mu Mategeko Cumi, Imana yavuze inkuba zihinda, imirabyo irabya, ndetse hanabaho kwigaragaza gukomeye kw’imbaraga n’igitinyiro by’Imana ikomeye yo itanga amategeko. Gutangaza amategeko yayo Imana yabigeretseho kwigaragaza kw’imbaraga n’ikuzo byayo, kugira ngo abantu be kuzigera bibagirwa ibyo, kandi ngo babashe gucengerwa no kubaha Uwashyizeho amategeko, Umuremyi w’ijuru n’isi. Yashakaga kandi kwereka abantu bose kwera, agaciro ndetse no kudahinduka no guhoraho kw’amategeko yayo. AA 205.11
Abisiraheli bahinze umushyitsi kubera ubwoba. Imbaraga zikomeye cyane zari mu magambo y’Imana zari zirenze izo imitima yabo yahindaga umushyitsi yashoboraga kwihanganira, kuko ubwo amategeko atunganye y’Imana yashyirwaga imbere yabo, basobanukiwe ububi bukomeye bw’icyaha kuruta uko batigeze babisobanukirwa, ndetse basobanukirwa n’ububi bwabo imbere y’Imana izira inenge. Kubera ubwoba no gutinya, bahinze umushyitsi bitarura uwo musozi. Iyo mbaga y’abantu yatakiye Mose iti: “Ba ari wowe utubwira, ni ho turi bwumve: ariko Imana ye kutubwira tudapfa.” Mose yarabasubije ati: “Nimuhumure kuko Imana izanywe no kubagerageza, no kugira ngo gutera ubwoba kwayo guhore imbere yanyu, mudakora ibyaha.” Nyamara abantu bahagaraye kure, bitegereza ibyabaga bafite ubwoba, mu gihe Mose we “yigiye hafi y’umwijima w’icuraburindi, aho Imana yari iri.” AA 206.1
Imitima y’abantu yari yarahumishijwe kandi igahenebezwa n’uburetwa n’ubupagani, ntabwo yari yiteguye kwakirana ubwuzu amahame yagutse yo mu mategeko cumi y’Imana. Kugira ngo ibyo amategegeko cumi asaba bibashe kumvikana neza kandi bishimangirwe, hatanzwe andi mabwiriza y’inyongera, arushaho gusobanura no kumvikanisha amahame y’Amategeko Cumi. Ayo mabwiriza yiswe “amateka” kubera impamvu ebyiri: ni uko yateguwe mu buhanga butagerwa, kandi abacamanza bagombaga guca imanza bayakurikije. Mu buryo burandukanye n’Amategeko Cumi, ayo mateka yahawe Mose atari mu ruhame, bityo nawe yagombaga kuyamenyesha Abisiraheli bose. AA 206.2
Irya mbere muri yo ryari ryerekeranye n’abagaragu. Mu bihe bya kera, rimwe na rimwe abagome ruharwa bagurishwaga n’abacamanza bakajya kuba inkoreragahato. Hari ubwo umuntu wabaga arimo umwenda yagurishwaga n’uwawumuhaye; ndetse hari ubwo n’ubukene bwateraga abantu kwigurisha cyangwa bakagurisha abana babo. Nyamara Umuheburayo we ntiyashoboraga kugurishwa ngo abe inkoreragahato ubuzima bwe bwose. Ntiyashoboraga gukoreshwa birenze imyaka itandatu; mu mwaka wa karindwi yagombaga guhabwa umudendezo. Kwiba abantu, kwica, no kwigomeka ku babyeyi byahanishwaga urupfu. Kugira inkoreragahato itari Umwisiraheli byari byemewe, ariko ubugingo bwabo n’umubiri wabo byagombaga kurindwa cyane. Uwicaga inkoreragahato yagombaga guhanwa. Iyo umwe muri ba shebuja yamukomeretsaga, n’ubwo byaba bitarenze kumukura iryinyo, byamuheshaga umudendezo. AA 206.3
Abisiraheli ubwabo bari bamaze igihe gito bavuye mu gukorera agahato, noneho ubwo nabo bari bagiye kugira inkoreragahato, bagombaga kwirinda umutima w’ubugiranabi no gukoresha uburetwa bari barahuye nabyo bakubitwa ibiboko mu Misiri. Kwibuka uburetwa bukomeye babayemo byagombaga kubatera kwishyira mu mwanya w’abagaragu babo, bikabatera kugira imbabazi n’impuhwe, bagafata abandi nk’uko nabo bumvaga bafatwa. AA 206.4
Uburenganzira bw’abapfakazi n’imfubyi bwagombaga kwitabwaho mu buryo bw’umwihariko, kandi abantu bari bategetswe kubafata neza kubera imibereho mibi babagamo. Uwiteka yaravuze ati: “Nugira icyo ubababaza na gato, bakantakira, sinzabura kumva gutaka kwabo; uburakari bwanjye bukagurumana, nkabicisha inkota, abagore banyu namwe bakaba abapfakazi, abana banyu bakaba imfubyi.” Abanyamahanga biyungaga n’Abisiraheli ntibagombaga kugirirwa nabi cyangwa ngo bakandamizwe. ” ntugahate umusuhuke w’umunyamahanga; kuko muzi umutima w’umusuhuke, kuko namwe mwari abasuhuke mu gihugu cya Egiputa.” AA 206.5
Kwaka inyungu abakene byari bibujijwe. Umwenda w’umukene wafashweho ingwate wagombaga kumusubizwa izuba ritararenga. Uwahamwaga n’icyaha cy’ubujura yagombaga kuriha icyo yibye agikubye kabiri. Kubaha abacamanza n’abatware byari bitegetswe, kandi abacamanza bari babujijwe kugoreka imanza, gushyigikira uruhande rw’ikinyoma, cyangwa kwakira ruswa. Uburyarya no guharabika abandi byari bibujijwe, kandi bari bategetswe gukorera ibikorwa by’ubugwaneza n’abanzi b’umuntu. AA 207.1
Abantu bongeye kwibutswa kweza Isabato. Iminsi mikuru y’uko umwaka utashye yashyizweho. Kuri iyo minsi abantu bose bo mu gihugu bagombaga guteranira imbere y’Uwiteka, bamuzaniye amaturo yabo yo gushima n’umuganura w’imigisha yabahaye. Umugambi w’aya mabwiriza yose waravuzwe: yose yatangiwe kugira ngo Abisiraheli bamererwe neza. Uwiteka yaravuze ati: “Kandi mumbere abera” (Abalewi 20.26)- bakwiriye kwitabwaho n’Imana izira inenge. AA 207.2
Aya mategeko yagombaga kwandikwa na Mose kandi akabikanwa ubwitonzi nk’urufatiro rw’amategeko y’igihugu, akabikwa hamwe n’amategeko cumi, ari yo yasobanuraga ndetse akaba icyangombwa gishingirwaho kugira ngo Imana isohoze amasezerano yayo ku Bisirayeli. AA 207.3
Noneho bahawe ubutumwa buturutse kuri Yehova buvuga buti: “Dore, ndatuma marayika imbere yawe, akurindire mu nzira, akujyane aho nakwiteguriye. Mumwitondeho, mumwumvire, ntimukamugomere, kuko atazabababarira ibicumuro byanyu, kuko izina ryanjye riri muri mwe. Ariko numwumvira by’ukuri, ugakora ibyo nzavuga byose, nanjye nzaba umwanzi w’abanzi bawe n’umubisha w’ababisha bawe.” Mu ngendo zose Abisiraheli bakoze, Kristo ni we wari Umuyobozi wabo ari mu nkingi y’igicu n’umuriro. Nubwo iyo nkingi yerekezaga ku Mukiza wagombaga kuzaza, yari n’Umukiza wari kumwe na bo, we wahaye Mose amategeko ngo na we ayageze ku bantu, kandi wari warashyizwe imbere yabo ngo ababere umuyoboro umwe rukumbi Imana yabaheragamo imigisha. AA 207.4
Ubwo yamanukaga umusozi “Mose yaraje abwira abantu amagambo y’Uwiteka yose n’amategeko ye yose: abantu bose bamusubiriza icyarimwe bati, ‘Ibyo Uwiteka yavuze byose tuzabikora.’” Iyi ndahiro yabo hamwe n’amagambo y’Uwiteka, Mose yabyanditswe mu gitabo. AA 207.5
Noneho hakurikiyeho gushyira ikimenyetso kuri iryo sezerano. Igicaniro cyubatswe hasi y’uwo musozi, kandi iruhande rwacyo hubakwa inkingi cumi n’ebyiri “nk’uko imiryango cumi n’ibiri y’Abisiraheli iri,” kugira ngo bibe igihamya cy’uko bemeye iryo sezerano. Abasore bo mu Bisiraheli batoranyijwe batambiye ibitambo aho. AA 207.6
Mose tamishe amaraso y’ibitambo ku gicaniro, arangije “yenda igitabo cy’isezerano, agisomera abantu.” Ibyo iryo sezerano risaba byasubiriwemo abantu cyane, kandi bose bari bafite uburenganzira bwo guhitamo kuyakurikiza cyangwa ntayakurikize. Bari barasezeranye ko bazumvira ijwi ry’Imana; ariko bari barumvise amategeko yayo avugwa; kandi amahame yayo yari yarasobanuwe rimwe rimwe, kugira ngo bamenye ibyari bikubiye muri iryo sezerano. Abantu bongeye gusubiriza icyarimwe bati: “Ibyo Uwiteka yavuze byose tuzabikora, kandi tuzamwumvira.” “Mose amaze kubwira abantu bose amategeko yose, nk’uko yategetswe yose, yenda amaraso,...nuko abiminjagira ku gitabo cy’amategeko no ku bantu bose arababwira ati, “Aya ni yo maraso y’isezerano Imana yabategekeye.” (Abaheburayo 9:19, 20). AA 207.7
Noneho ibintu byose byagombaga gukorwa kugira ngo ishyanga ryatoranyijwe rishingwe riyobowe na Yehova ari we mwami wabo. Mose yari yabwiwe ngo: “Uzamukane na Aroni na Nadabu na Abihu n’abakuru b’Abisiraheli mirongo irindwi, mwerekeje aho Uwiteka ari: namwe musenge mukiri kure. Mose abe ari we wigira hafi y’Uwiteka wenyine.” Mu gihe rubanda rwose rwasengeraga munsi y’umusizi, abo bantu batoranyijwe bo babwiwe kuzamuka umusozi. Abakuru mirongo irindwi bagombaga gufasha Mose mu kuyobora Abisiraheli, kandi Imana yabashyizeho Mwuka wayo, ndetse ibaha icyubahiro ikoresheje kubereka imbaraga zayo no gukomera kwayo. “Bareba Imana y’Abisiraheli; munsi y’ibirenge byayo hameze nk’amabuye ashashwe ya safiro ibonerana, ihwanye n’ijuru ry’umupyemure ubwaryo.” Ntibabonye Imana ubwayo, ahubwo babonye ubwiza bwayo. Mbere y’ibi ntibajyaga kwihanganira ukwigaragaza kumeze gutyo; ahubwo ukwigaragaza kw’imbaraga z’Imana kwari kwarabateye kugira ubwoba barihana. Bajyaga bareba ubwiza, kwera, n’imbabazi byayo, kugeza ubwo babashije kwegera hafi y’Imana bahoraga batekereza. AA 208.1
Noneho Mose na Yosuwa wari umwungirije bahamagariwe kuvugana guhura n’Imana. Kubera ko bagombaga kumara igihe runaka batari kumwe n’Abisiraheli, Mose yashyizeho Aroni na Huru, bungirijwe n’abakuru, kugira ngo bamubere mu cyimbo. “Mose azamuka kuri uwo musozi, cya gicu kirawubundikira. Ubwiza burabagirana bw’Uwiteka buguma ku musozi wa Sinayi.” Icyo gicu cyabundikiye uwo musozi iminsi itandatu nk’ikimenyetso cyo kuhaba kw’Imana kudasanzwe; nyamara nta kwihishura kw’Imana kwabayeho cyangwa gutangaza ubushake bwayo. Muri iki gihe Mose yari ategereje yuko ahamagarwa mu cyumba Isumbabyose yarimo. Yari yahawe amabwiriza avuga ngo: “Zamuka uze aho ndi ku musozi ugumeyo” kandi nubwo kwihangana no kumvira kwe byageragejwe, ntiyigeze acika intege ngo ananirwe gutegereza cyangwa ngo ave aho yari ari. Iki gihe cyo gutegereza cyamubereye igihe cyo kwitegura, ndetse cyo kwigenzura byimazeyo. Ndetse n’uwo mugaragu utoneshejwe w’Imana ntiyajyaga guhita ajya aho yari iri ngo abashe kwihanganira kwigaragaza kw’ikuzo ryayo. Yagombaga gukoresha iminsi itandatu yiyegurira Imana ubwe, yisuzuma mu mutima, ayitekereza kandi asenga mbere y’uko ategurirwa kuvugana n’Umuremyi we imbonankubone. AA 208.2
Ku munsi wa karindwi, ari wo wari Isabato, Mose yahamaganiwe muri cya gicu. Icyo gicu kibuditse cyakingutse Abisiraheli bose bakireba, maze ikuzo ry’Uwiteka riboneka bumeze nk’umuriro ukongora. “Mose ajya imbere muri icyo gicu, azamuka kuri uwo musozi: awumaraho iminsi mirongo ine n’amajoro mirongo ine.” Iminsi mirongo ine Mose yatinze ku musozi ntabwo ikubiyemo ya minsi itandatu yo kwitegura. Muri ya minsi itandatu, Mose yari kumwe na Yosuwa, kandi basangiye Manu ndetse banywa no ku isoko y’amazi yavaga muri uwo musozi. Ariko Yosuwa ntiyinjiranye na Mose muri icyo gicu. Yasigaye inyuma yaco akomeza kurya no kunywa buri munsi ategereje ko Mose agaruka, nyamara Mose we ntacyo yaryaga cyangwa ngo anywe muri iyo minsi uko ari mirongo ine. AA 208.3
Igihe yari ku musozi, Mose yahawe amabwiriza yo kubaka ubuturo bwera aho ubwiza bw’Imana bwari kujya bugaragarira mu buryo bw’umwihariko. Itegeko Imana yatanze ryari iri ngo: “Kandi bandemere ubuturo bwera, nture hagati muri bo” (Gutegeka kwa kabiri 25:8). Ku ncuro ya gatatu, itegeko ryo kubahiriza Isabato ryongeye gusubirwamo. Uwiteka yaravuze ati: “Ni ikimenyetso cy’iteka ryose hagati yanjye n’Abisiraheli,” “kugira ngo mumenye yuko ndi Uwiteka ubeza. Nuko mujye muziririza Isabato, kuko ari iyera kuri mwe: . . .Umuntu wese uzagira umurimo akora kuri yo, azahurwe mu bwoko bwe.” (Kuva 31:17,13,14). Amabwiriza yari yaramaze gutangwa ko ihema ry’Imana rigomba kubakwa. Kubera ko icyo abantu bari barangamiye cyari ikuzo ry’Imana, kandi na none bakaba bari bakeneye cyane aho basengera, noneho bagombaga gufata umwanzuro kugira ngo babone urwitwazo rwo gukora kuri iyo nyubako ku munsi w’Isabato. Kugira ngo barindwe gukora iryo kosa, bahawe umuburo. Kwera no kwihutirwa by’uwo murimo udasanzwe bagombaga gukorera Imana ntibyagombaga kubatera kwica itegeko bakora ku munsi wayo wera w’ikiruhuko. AA 208.4
Uhereye icyo gihe, abantu bagize umugisha wo kubana n’Umwami wabo. Mose yahawe iri sezerano ngo: “Kandi nzatura hagati mu Bisirayeli, mbe Imana yabo,” ” . . . iryo hema rizezwa n’ubwiza bwanjye burabagirana.” (Kuva 29:45,43). Nk’ikimenyetso cy’ubutware bw’Imana kandi kigaragaza neza ubushake bwayo, Mose yahawe kopi y’Amategeko Cumi yanditswe ku bisate bibiri by’amabuye, (Gutegeka kwa kabiri 9:10; Kuva 32:15, 16) byagombaga kubikanwa ubuziranenge mu buturo bwera, bwagombaga kuba ihuriro rigaragara ry’imisengere y’ishyanga ryose, igihe bwari kuba bumaze kubakwa. AA 209.1
Abisiraheli bakuwe mu kuba inkoreragahato maze bashyirwa hejuru y’ayandi moko yose, bagirwa ubutunzi bw’umwihariko bw’Umwami w’abami. Imana yeri yarabatoranyije mu isi kugira ngo ibaragize umurage wayo wera. Yari yarabagize ububiko bw’amategeko yayo, kandi yari yaragambiriye ko binyuze muri bo, izatuma abantu bakomeza kuyimenya. Uko ni ko umucyo w’ijuru wagombaga kumurikira isi igoswe n’umwijima, kandi muri bo hagombaga kumvikanira ijwi rirakira amahanga yose kureka gusenga ibigirwamana bagakorera Imana nzima. Iyo Abisiraheli baba indahemuka ku nshingano bahawe, bajyaga kuba ishyanga rikomeye mu isi. Imana yari kubarinda kandi ikabasumbisha andi mahanga yose. Umucyo wayo n’ukuri kwayo byajyaga kugaragarizwa muri bo, kandi bajyaga gukomerezwa munsi y’ubuyobozi bwayo bwiza kandi buzira inenge nk’icyitegererezo cy’isumbwe mu kuyiramya biruta ubwoko bwose bwo gusenga ibigirwamana. AA 209.2


text:
By admin on September 28, 2020
Bamwe mu bamotari bo mu karere ka Rusizi barataka akarengane bari gukorerwa na polisi ishami ryo mu muhanda,aho umumotari ari kwakira ubutumwa bugufi bumubwira ko yandikiwe (Contravention) y’ikosa yakoreye mu mujyi wa Kigali cyangwa mu kandi karere kandi atarahageze . Hari n’abavuga ko Moto zabo zanditsweho amakosa kandi icyo gihe zari zikiri mu maduka batarazigura.
By admin on July 27, 2020
Ubusanzwe umuntu ufite ubutaka butamwanditseho bufatwa nk’ ubutari ubwe,
Iyi ni imwe mu mpamvu nyamukuru zituma leta ihora ishishikariza abanyarwanda kwiyandikishaho ubutaka baba bita ubwabo ariko batabufitiye ibyangombwa bya burundu.
Bamwe mu batuye mu karere ka Ruhango bavuga ko basiragizwa mu kubona ibyangombwa by’ ubutaka bya burundu bigatuma bahitamo kubutunga nta byo bafite.
Kugira ngo umuntu yiyandikisheho ubutaka ubwo ari bwo bwose asabwa mbere na mbere kwerekana ibihamya by’ uko ari ubwe.
By admin on July 23, 2020
Minisitiri Prof. Shyaka avuga ko mu rwego rw'uko abaturage bakwiye kugira uruhare mu bibakorerwa, abaturage basabwa gusa gutanga umuganda, ahari kubakwa ibyumba by’amashuri, ariko ntibakwe amafranga y'umusanzu.
Minisiteri y’Uburezi yari yasabye Abanyarwanda gutanga umusanzu w’imirimo y’amaboko kugira ngo ibyumba 22,500, bizabashe kubakwa mbere y'itangira ry'amashuri riteganijwe muri Nzeri k’uyu mwaka wa 2020.


text:
Tumenye indwara y’umuvuduko w’amaraso(Hypertension)…
Mbere yuko tuvuga kuri iyi ndwara, reka twibutse abasomyi bacu ko amaraso agira inzira yagenewe kunyuramo kugira ngo ageze intungamubiri n’umwuka(oxygene) mu ngingo zose z’umubiri. Ibi,amaraso abinyuza mu mitsi iyo bimaze gutunganywa.Iyo uwo muvuduko ubaye mwinshi(hypertension) cyangwa ukaba muke (hypotension), ni bwo bivugwa ko umuntu arwaye umutima cyangwa indwara y’ umuvuduko w’amaraso. Muri iyi nkuru turakoresha iyi nyito ya kabiri “Umuvuduko w’amaraso”.
Ibimenyetso by’indwara y’umuvuduko w’amaraso
Umuntu urwaye iyi ndwara agaragaza ibimenyesto bikurikira: kubabara umutwe, kubura umwuka (kuwusamira hejuru), isereri, kubabara mu gituza, umutira utera vuba vuba, no kuva imyuno (kuva amaraso mu mazuru).
Impamvu zitera iyi ndwara
Impamvu zitera iyi ndwara ni nyinshi, harimo: Umubyibuho ukabije; kudakora imyitozo ngororamubiri; imyaka: abantu bakuze nibo bakunze kuyirwara, ku abagabo, ibagaragaraho uhereye ku myaka 45, na ho abagore ikabagaragaraho uhereye ku myaka 65; ubwoko: abirabura nibo bibasirwa cyane n’ iyi ndwara kurusha abazungu; umuryango: ikunze kuba uruhererekerane mu muryango, ni ukuvuga iyo hari umuntu wo mu muryango wayirwaye, ni abandi baba bafite ibyago byo kuzayirwara; kunywa inzoga nyinshi n’itabi; no kurya (kurunga) umunyu mwinshi mu biryo.
Uburyo wayirinda…
Indwara y’umuvuduko w’amaraso ishobora kwirindwa umuntu yubahirije ibi bikurikira: Kurya indyo yuzuye igizwe n’ imbuto, imboga, ibinyampeke (umuceri,ibigori,imigati ), amafi no kugabanya kurya ibiryo birimo ibinure byinshi, Kugabanya umunyu mu biryo; kugabanya no gukora imyitozo ngororamubiri; kugabanya kunywa inzoga no kureka itabi; gupima uko umuvuduko wawe uhagaze: hari igipimo umuntu akoresha ari mu rugo, bityo akamenya uko umuvuduko w’amaraso we uhagaze.Cyokora, kwipimira mu rugo ntibyakubuza kujya kureba muganga mu gihe wumva utameze neza.
– Kwirinda biruta Kwivuza –
Source: mayoclinic.org
– Yanditswe na Munyampirwa Sebaganwa –


text:
Urubuga Elcrema rutangaza ko hari uburyo busa nk’aho butari bumenyerewe abasore basigaye bakoresha bashaka kubenga abakobwa.
Ubwo buryo bushya 8 abasore badukanye bakoresha bagiye kubenga abakobwa ni ubu bukurikira :
Mu bintu abasore bakoresha bashaka kubenga abakobwa harimo nko gutangira kubasaba ko baba inshuti ndetse no kugaragaza ko akiri umwana mu rukundo ndetse n’ibindi bikurikira:
1.Mfite indi nshuti y’umukobwa (igisobanuro-Singushaka)
2.Ndacyari umwana (igisobanuro-urangana na mama)
3.Nta gahunda ndafata (igisobanuro-mfite inshuti nyinshi z’abakobwa)
4.Singukunda muri ubwo buryo (igisobanuro-uri igikobwa kibi-kitagira agasura, nagira isoni turi kumwe)
5.Sinjya nganira n’abakobwa aho nkorera/niga (igisobanuro-singushaka)
6.Ndacyakomeye ku kazi kanjye/amashuri yanjye (igisobanuro-nubwo ibindi ndimo bitanshimishije, birakuruta).
7.Amakosa si ayawe ni ayanjye (igisobanuro-amakosa ni ayawe)
8.Ndatekereza ko uri nka mushiki wanjye (igisobanuro-ntunshimishije)
Niba ushaka umukunzi kanda kuri iyi link ukurikize ibisabwa :http://yegob.rw/dating


text:
YASUWE 84
Kucyumweru tariki ya 26/Mutarama/2020, mu karere ka Karongi hateraniye inama yahuje urugaga rw’abagore rushamikiye ku muryango RPF Inkotanyi, ku bufatanye n’urubtiruko bakaba bemeranyije ko bagiye guhita batangira guhangana n’ikibazo cy’inda zitifuzwa ziterwa abangavu, aho bahize ko bazizihiza umunsi w’abagore impinduka zaramaze kugaragara.
Bagarutse kuba mubyo bakora byose bagomba kwihuta, ndetse binoze kurusha mbere, kugira bagere ku muryango bifuza umuryango ushoboye kandi utekanye.
Mu bikorwa byihutirwa bagiye guhita batangira guhangana nabyo bagarutse ku kibazo cy’isambanywa ry’abangavu, bagakorerwa ubuvugizi abatarabona ubutabera bakabushakirwa, ababateye inda bakabiryozwa, ndetse bazanasubiza mu buzima busanzwe abangavu batewe inda zitifuzwa.
Mu myanzuro yafashwe yihutirwa igiye guhita ishyirwa mu bikorwa n’ukurwanya isambanywa ry’abana, n’iterwa ry’inda zitifuzwa ziterwa abangavu, aho bagiye gushyiraho itsinda ry’urubyiruko n’ababyeyi rya “Nganiriza Mubyeyi.”
Ibikorwa bizakorwa harimo kuba bazakurikirana imanza ziregerwa z’iterwa ry’inda ry’abangavu, ndetse aba babana bakaba bagiye guhita batangira gukorerwa ubuvugizi, bamwe bazasubizwa mu mashuri aho bishoboka, abandi bigirwe imishinga ibyara inyungu baterwe inkunga batangire gukoea bivane mu bukene.
Nyiransengimana Donathile, umuyobozi w’urugaga rw’abagore rushamikiye ku muryango RPF mu karere ka Ngororero, yagaragaje ko nubwo ibikirwa bagiye gushyiramo imbaraga ari byinshi ariko icy’isambanywa ry’abana n’inda ziterwa abangavu agaragaza ko ari kimwe mubyo bagiye guhita baheraho.
Ati “nubwo twabikoraga tugiye kurushaho kubinoza, twibanda cyane kuguhangana ninda ziterwa abangavu, tubafasha kugaruka mu muryango bakabasha kongera kwisanga mu muryango nyarwanda, kuko abenshi bitereye icyizere, rero mu mikoranire n’inzego tugomba guhagurika ngo tubirandurane n’imizi yabyo ibi bibazo.
Kabega Emmilienne umuyobozi wa komisiyo ishinzwe imiyoborere myiza mu rugaga ku rwego rw’igihugu, yagarutse ku kuba ikibazo cyo gusambanya abnangavu bari basanzwe bagikoraho, ariko kuri ubu bakaba bagiye kongera imbaraga mu guhangana nacyo.
Ati “twari dusanzwe tugikoraho ariko kuri ubu tugiye gukora ibikorwaa bitandukanye, aho tuzakora ubukangurambaga, aho tuzabiganiraho mu mugoroba w’ababyeyi, tukamenya abangavu batewe inda, tukanamenya ubutabera bakeneye, tukanamenya uko babayeho mu buzima busanzwe kuko iyo wabyaye uri umwana nawe urerwa kurera nawe birakugora ubundi tukabafasha.”
Tugiye kongera imbaraga mu gufatanya n’urubyiruko, kuburyo iki gikorwa kirihutirwa cyane, kuburyo tuzajya kwizihiza umunsi mpuzamahanga w’umugore uzizihizwa tariki 03/Werurwe tuzaba twaragize icyo tugeraho gifatika kandi kigaragarira buri umwe.
Tuzategura ibikorwa byinshi bizatuma urubyiruko rubasha kwirekura rukigisha bagenzi babo, harimo amarushanwa azakorehwa mu buryo bw’ubukangurambaga, impamvu zivugwe, kandi urubyiruko rubigiremo uruhare rufatika, mu mashuri uhereye muy’abanza ukageza muri Kaminuza, ndetse nabatarize, ndetse tuzagera no muma gereza kuganira n’abahaniwe ibyaha byo gusambanya abangavu batange ubuhamya kuko bazi ibibi byabyo.
Tuzafatanya n’urubyiruko rubashe kumenya impamvu zose zituma abangavu baterwa inda, kuko iki ni ikibazo kimaze igihe kivugwa, kuki bidashira? Ese nta mpamvu zindi zihari zirengagizwa kandi ziramutse zimenyekanye byafasha mu gushaka ibisubizo birambye, mugukemura iki kibazo birambye.
Imibare y’Urwego rw’Igihugu rw’Ubugenzacyaha (RIB) yo mu mpera za 2019, igaragaza ko mu madosiye 9017 y’ibyaha bikorerwa abana rwakiriye kuva mu 2017-2019 mu kwezi Ukwakira, 8.663 muri yo ni ay’abana basambanijwe, Kuva mu ntangiriro z’umwaka wa 2019 kugera mu kwezi k’ukwakira abana basaga 15.696 bari baramaze guterwa inda.
Itegeko riteganya ko usambanyije umwana uri munsi y’imyaka 18 ahanishwa igifungo kitari munsi y’imyaka 20 ariko kitarenze imyaka 25.
NSHIMIYIMANA Eric


text:
Umukobwa w’ikizungerezi witwa Moesha Boduong,usanzwe ari umukinnyi wa filimi n’icyamamare ku mbug nkoranyambaga yahinduye izina yakira irye bwite rya Maurecia Babiinoti Boduong,nyuma yo kwakira agakiza.
Moesha yagaragaye asaba imbabazi abanya Ghana bose yashoye mu mwuga w’uburaya yaba abo yagushije bagasambana n’abakobwa yashakiraga abagabo bo gusambana bakabishyura amafaranga.
Uyu mukobwa yagize ati “Mumbabarire abanya Ghana mwese ku bwo gushora abakobwa bakiri bato mu gusambana n’abagabo b’abakire.Imana imbabarire ibyaha byanjye.”
Uyu mukobwa yavuze ko yahisemo kugurisha imodoka ye ya Ghc 261k Range Rover Evoque asigaye agenda muri taxi kugira ngo yitandukanye n’ubuzima bwose bw’umunyenga yabagamo.
Ati”Ubu nibwo nishimye cyane kurusha igihe natwaraga Range Rover nkazenguruka hose.Ntabwo nari nishimye.”
Uyu mukobwa yagiriye inama abakobwa bakiri bato ati “Abakobwa bato bose babonye ubuzima bwanjye bifuza kubaho nkanjye,ntabwo byoroshye.Abakobwa bamwe baragenda bagapfa kubera abagabo babi baryamanye nabo.Aba bagabo bose icyo bakore n’ukudutwara icyubahiro bakadusigira agahinda.
Amafaranga yose baduha natwe twayakorera tumenye Imana,twakwishakira amafaranga yacu.”
Uyu mukobwa yavuze ko kubera ubuzima yabagamo yigeze gushaka kwiyahura yijugunye kuri etaje ndende yari ahagazeho.
Yavuze ko yakoreshaga ibiyobyabwenge bitandukanye birimo n’ibikomeye gusa ubwo buzima yarabwibagiwe yiyegurira Imana ndetse n’amafoto yari yarashyize kuri Instagram akurura abagabo yarayasibye.
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
Association Tubahumurize ishimira cyane abakorerabushake baturuka ku isi yose badufasha kugera ku ntego yacu.
Uretse abagiraneza badutera inkungamu buryo bu nyuranye ku isi hose, Tubahumurize yakira ikanacumbikira umukorerabushake umwe buri mwaka. Uwo mukorerabushake adufasha mu mirimo itandukanye yaba akazi ko mubiro n’akazi ko hanze y’ibiro. Ukeneye gusobanukirwa birushijeho iby’ubukorerabushake n’uko nawe waba uukorerabushake kuri Tubahumurize kanda hano.
Kuba umukorerabushake kuri Tubahumurize biguha amahirwe yo gufasha abagore mu buryo bufatika. Biguha ubumenyi, biraguhugura, birashimisha kandi binahindura imitekerereze yawe niba uri umuntu ushaka kugira icyo umarira umwari n’umutegarugori.
Dore bamwe mu bakorerabushake icyo bavuga ku bihe bagiriye kuri Tubahumurize:
Inyandiko y’umukorerabushake: Maria Goeth, Munich, Germany (2010 – kugeza ubu)
Nabaye umukorerabushake muri Tubahumurize kuva mu Ugushyingo 2010 kugeza muri Werurwe 2011. Nahagiriye bimwe mu bihe byiza bya mbere mu buzima bwanjye.
U Rwanda rwankoze kumutima bwa mbere mfite imyaka 13 ubwo nabonaga inkuru kuri televiziyo ku bana bagizwe abasirikare muri genocide yakorewe abatutsi muri 1994. Siniyumvishaga ukuntu umwana tungana yatemagura umuntu akamwica. Sinzigera nibagirwa ayo mafoto. Mu mwaka wa 2000 nongeye gukorwa ku mutima n’amafoto y’umweru n’umukara yari yarafashwe n’inzobere mu mafoto y’intambara witwa James Nachtwey ngiye kubona mbona nongeye kubonamo u Rwanda!
Igihe nafataga icyemezo nkazinga ibyanjye nkaza mu Rwanda sinarinzi uko bizangendekera n’ibyo nzahasanga. Icyo gihe Tubahumurize yari ikigo gito kitamaze igihe kirekire,nta gahunda yarihari y’icyo umukorerabushake ashobora gukora. “Gira icyo ukora. Koresha ubumenyi bwawe”, nasobanukiwe neza impamvu batakiraga abakorerabushake bari munsi y’imyaka 25.
Naje mfite gahunda yo gutangira korali y’abakobwa maze ivarizi yanjye nyuzuza impapuro z’amanota ya muzika. Ariko ngeze mu Rwanda nahise mbona yuko umuziki ataricyo kintu cya mbere kihutirwa bakeneye. Buri munsi bararirimbaga bakanabyina, hari ibindi bari bakeneye.
Natekereje ikindi nakora. Mfite ubumeni bwinshi mu bijyanye na mudasobwa ndetse ndi umudage kandi tuzwiho ubuhanga mu gupanga ibintu no gushyira ibintu kumurongo. Nahise nkoresha ubwo bumenyi mu gushyira gahunda za Tubahumurize kumurongo, kubika inyandiko n’amakuru ya Tubahumurize no koroshya inyandiko zose za Tubahumurize. Nakoze inzandiko nshya zifashishwa mu gusaba inkunga, nkora no kurubuga rwa internet rwa Tubahumurize inyandiko nzishyira mu gifaransa, icyongereza n’ikidage.
Ikindi nakoze ni uburyo bushya bwo kugurisha ibicuruzwa bidodwa n’abanyeshuri ba Tubahumurize. Ese ni ibiki abanyaburayi bakunda bakwifuza kugura? Ese ingano ya za mudasobwa bakoresha, ibitanda n’imeza ni iyihe? Mu gihe namaze muri Tubahumurize nagerageje kwagura isoko ryabo, kongera ubufatanye n’amahoteli, ndetse no kohereza ibicuruzwa mu Budage n’ibindi byinshi.
Hagataho nahise mbona n’umuryango w’Umunyafurika! Nakiranwe urukundo bituma numva ndi murugo. Jeanne, uwatangije Tubahumurize ni umwe m bantu ba mbere badasanzwe nari nahura nabo kuva navuka. Kubera ukuntu nkunda kwandika numva nzandika igitabo ku buzima bwe nkavuga amateka ye. Ntangiye kuvuga kuri Jeanne sinarangiza. Nashimishijwe cyane kandi nanone n’urukundo n’urugwira abandi bagore n’abakobwa banyeretse. Nubwo abenshi muribo bavuga ikinyarwanda gusa twabashaga kumvikana kuko burya hari ibintu udakenera amagambo kugirango ubyumve.
Banyakiriye kandi mu bujyana m ihungabana, ntibamfata nk’umuntu uvuye mu gihugu cy’amahanga utitaye kubyabo ahubwo bifungurirakunsangiza amateka yabon’intimba zabo. Umunsi umwe nabwiye umugore nti “Urakoze” ati “Ese uranshimira iki?” nti “Wakoze kunyakira no kunsangiza inkuru yawe n’amateka yawe” nawe aransubiza ati “Ahubwo ni wowe wakoze gufata urugendo rurerure ukaza inaha kumva inkuru zacu, bituma numva tutaribagiranye, numva hari utwitayeho ndetse hari uwifuza kudufasha, bituma numva dufite agaciro.” Ibyo bintu byankoze kumutima cyane.
Mbere yo kuza mu Rwanda nari narasomye ibintu byinshi ku Rwanda cyanye cyane kuri Genocide, kugirango nze niteguye. Numvaga narasomye ibintu biteye ubwoba kandi bibi bishoboka ariko ntaho bihuriye n’iyo uje ukiyumvira ubuhamya bw’uwabiciyemo, kurebamu maso y’uwo muntu ugatekereza ko yaciye mu bintu ndengakamere ariko abona imbaraga zo gukomeza ubuzima. Niyo mpamvu ijambo “Ibirenze ukwemera” ariryo rishushanyaneza ibihe nagiriye mu Rwanda.
Uzumva inkuru zizakumenagura umutima, zikakuniga umuhogo ukumva ubuze umwuka ndetse hari n’ubwo ibyo bakubwiye ubirota iyo ubashije kubona ibitotsi. Ariko uzanabona abagore beza b’intwari babasha kubona imbaraga zo kwibuka ibyababayeho no gukomeza ubuzima bwabo bifitiye icyizere cy’ejo hazaza. Kumenyana n’abo bagore b’intwari ni umwe mu migisha nagize mu buzima bwanjye. Sinzibagirwa ibyiza banyigishije kandi nsaba Imana ngo nanjye mbashe kugira uruhare mu mibereho yabo.
Sinari narapanze kuzakomeza gukorana nabo ubwo nzaba nsubiye iwacu mubudage ariko imirimo ya Tubahumurize yaranejeje inankora ku mutima cyane kuburyo nahise nanjye ntangiza association yitwa “Ruandahilfe e.V.” Ruandahilfe e.V. yashyizweho kugirango ifashe imishinga ya Tubahumurize, kuri ubu ifite abanyamuryango bagera kuri 26.
Biranezeza cyane uburyo ibitekerezo byo guharanira amahoro bya Tubahumurize byakwirakwiye mu bihugu bitandukanye ku isi ( hari abandi bafasha Tubahumurize baba muri Canada no muri Leta Zunze Ubumwe za Amerika), Tubahumurize yahurije hamwe abantu batandukanye ku gitekerezo cyo gufasha abatishoboye n’abahabwa akato muri societe utitaye ku nkomoko yabo cyangwa idini.
Nifuza kuzabona Tubahumurize na Ruandahilfe e.V. bbyagutse kurushaho bikagira abandi bantu benshi kurushaho babishyigikiye.
Inyandiko y’umukorerabushake : Elaine Lowe, Canada (2009)
Nahoraga nifuza kujya muri Africa ntagiye nk’umucyerarugendo ahubwo nk’umukorerabushake. Nashakaga ko “Africa” rirekera kuba ijambo ahubwo nkajyayo ngahura n’abantu baho, nkamenya ubuzima bwabo. Nibwo naje kumenya Tubahumurize numva ngize amatsiko n’umuhamagaro wo gufasha.
Muri 2009, nafashe inzira njyamu Rwanda mpamara amezi atatu kuva muri Nzeri kugera mu Gushyingo. Icyo gihe Tubahumurize ntabwo yarizwi cyane. Narahabaye nkajya mpa amahugurwa abagore n’abakobwa ku bijyanye n’ubuzima bw’imyororokere, isuku, imirire ndetse n’ubutabaza bw’ibanze. Abagore n’abakobwa bakunze cyane aya mahugurwa cyane cyanea ajyanye n’imiterere n’imikorere y’imibiri yacu. Natangaga n’amasomo y’icyongereza.
Ntushobora kumva ingaruka n’umusaruro waturuka mu bikorwa ukora!Imbuto yo kudoda quilts yaturutse ku munsi abakobwa bansangaga ndoda quilt mu bitambaro bari bajugunye batakoreshaga. Batangajwe n’uburyo ibitambaro byagaragaraga nk’ibyataye agaciro byavuyemo ikintu cyiza. Ubu quilts ni kimwe mubyo Tubahumurize igurisha kandi bikunzwe.
Ibihe nagiriye mu Rwanda sinzabyibagirwa mu buzima bwanjye. Nahamenyaniye n’inshuti nyinshi. Ushaka kumenya byinshi ku bitekerezo byanjye n’ibihe nagiriye mu Rwanda wasura blog yanjye.
Inyandiko y’umukorerabushake: Anita Nowak, Canada (2008)
Nabaye umukorerabushake wa Tubahumurize mu mpeshyi ya 2008 – ibihe nahagiriye byahinduye ubuzima bwanjye. I Kigali nahamaze ibyumweru bibiri ariko mbere yaho nari narasuye ibihugu 50, nukuvugako icyantangaje atari urugendo ubwarwo ahubwo ibyo Imana yakoze mu buzima bw’abantu.
Nahamagawe kujya mu Rwanda nyuma y’inama nini cyane yari yabereye kuri kaminuza ya McGill ku bijyanye n’uburyo bwo kurinda genocide. Ariko sinari narigeze na rimwe ntekereza ko “kwiga ku byifuzo by’abagore bifuza guhabwa inguzanyo yo gutangira imishinga mito” bizatuma nitekerezaho n’icyerekezo nifuza guha ubuzima bwanjye ndetse n’uburyo nifuza gukoresha impano zanjye n’ubumenyi bwanjye.
Ndashima cyane amahirwe nahawe yo kuba umukorerabushake kuri Tubahumurize. Byahinduye ubuzima bwanjye.
Inyandiko y’umukorerabushake: Helen Nowak, Canada (2008)
Nabaye umukorerabushake kuri Tubahumurize ibyumweru bitandatu mu mpeshyi ya 2008. Mbere yo kujya mu Rwanda nari umwe mu itsinda ryateguye ikusanya ry’inkunga yo gufasha imishinga ibirinanafashije gushyira mu bikorwa ubwo nazaga mu Rwanda:
Mbere na mbere, imwe mu nkunga yakusanyijwe yafashije gutangira ishuri ryo kudoda rya Tubahumurize. Icyo gihe hari itsinda ry’abagore ryatoranijwe rihabwa amahugurwa y’abarimu b’ishuri ryo kudoda, ayo mahugurwa yamaze umwaka. Ni umunezero ukomeye bintera gutekereza ukuntu uwo mushinga watangiye none kuri ubu mu buryo buhoraho buri mwaka abanyeshuri bigishwa kudoda.
Indi nkunga yakusanijwe yashyizwe ku ruhande ifasha mu gutangiza inguzanyo ku mishinga mito mito ihabwa abanyamuryango ba Tubahumurize (ushaka kumenya uko bene izo nguzayo zikorwa wareba kuri google “Grameen banking”). Umuyobozi wa Tubahumurize yahawe amahugurwa na Muhammed Yunus ku bijyanye n’inguzanyo ku mishinga mito mito maze nawe ashyira mubikorwa ubwo bumenyi yahawe mu gufasha abagore kwikura mu bukene no gutangira imishinga mito mito.
Gukora kuri iyi mishinga yombi byambereye umugisha, abakozi ba Tubahumurize baritanga kandi ibyo bakora babishyizeho umutima wabo, byanyigishije isomo rikomeye.
Ariko nanone gukorera mu Rwanda , byumwihariko mu kigo gifasha abagore bahuye n’ibibazo bikomeye nk’ibyo abanyamuryango wa Tubahumurize bahuye nabyo bisaba kugira umutima ukomeye. Ibi simbivugiye gutera ubwoba abandi bakorerabushake ahubwo ni ukubategura kuko aho bazakorera hazabagiraho ingaruka mu mitekerereze yabo n’amarangamutima yabo.
Muri rusange, ibihe nagiriye mu Rwanda ni ntagereranywa. Nagiye aho abakerarugendo bose basuye igihugu bifuza kujya, natumiwe mu bukwe butandukanye, namenyanye n’abantu benshi ubu bahindutse inshuti.


text:
Home > Amakuru Yose > Urukundo > Mbona atankunda!Umunyamakuru wihebeye umukobwa mwiza i Kigali (...)
Mu mibereho ya muntu hakubiyemo ibyiyumviro bitandukanye biganisha ku byishimo biva mu burenganzira ahabwa .
Bimwe mu byo umuntu adakomwaho mu nkokora bituruka mu byiyumviro bye,harimo ko yemerewe gukunda uwo ashatse ntawe agishije inama cyane cyane iyo binaganisha ku kubaka urugo umuntu niwe wihitiramo uwo bazarushingana.
Ni muri ubwo buryo tugiye kubagezaho inkuru y’umwe mu banyamakuru ba hano i Kigali wiyumvamo umukobwa ariko akabona we asa n’umurenza ingohe none akaba arimo gusa n’usanga umusiga.
Aragira ati" ndabasuhuje basomyi ba IMIRASIRE.RW,amazina yanjye ntabwo nyavuga ku bw’umutekano wanjye n’uwamugenzi wanjye.Mu busanzwe nkora akazi k’itangazamakuru ku binyamakuru byandikira kuri internet(Website) ariko njya nyuzamo nkanakora akazi ko gufata amashusho ya TV.
Mu buzima bw’urukundo ntabwo ndi umuhanga ariko iyo nakunze umukobwa aba ari uwo sinjya njarajara ngo mubangikanye n’abandi nk’uko muzi uko muri iyi minsi abasore benshi babigenza.
Nkiga mu mashuri yisumbuye mu mwaka wa 6, ahagana mu mpera za 2010 nakunze umukobwa ariko nkamutinya n’ubwo namurutaga ariko iby’urukundo namwe murabizi ntirureba ubukure kuko rurakuyobora.Muri uko kumukunda natinze kubimubwire ariko nkajya mwegera cyane ndetse nkakunda no kumusetsa mo gacye nkabona arishimye.
Icyo ntakwibagirwa kuvuga n’uko uyu mukobwa ari mwiza ku buryo buri musore wese yakwifuza ko bakundana dore ko iyo akurebye yakongeraho inseko n’ukuntu ashinguye ukabona ntawe basa.
Igihe rero cyaje kugera, aho nigaga ndahava arahasigara ariko kuko twasaga n’abaturanye nkajya njya kumureba iwabo tukaganira ariko hazamo iby’urukundo ukabana bitamufasheho kuko ntacyo byabaga bimubwiye , gusa sinabimurenganyirizaga naje gusanga ko yari akiri umwana nkajya nihangana.
Byaje gukomeza gutyo hanyuma nza kugira inshingano zituma tutabonana ndetse hanyuma nsubira kwiga nawe ubwo aza gusoza amasomo ajya mu bindi ndetse nawe akomeza amasomo ye.
Muri uko kuburana birumvikana ntabwo nabaye ngenyine nagize abakunzi babiri mu bihe bitandukanye gusa ariko nageragezaga kubiyumvamo ariko bikanga nkakomeza kwitekerereza wa mukobwa twiganye ku kigo kimwe kuko uretse n’ubwiza yagiraga ingeso nziza kandi ubona ari muhorakeye.
Kuko abo twakundanye ntabitagaho babonaga nkunda kuvuga izina ry’uyu mukobwa rigahora mu matwi yabo kuko byari byarananiye guhisha amarangamutima bikababaza umwe aza no kunsezera kugirango atazajya ahora amwumva bityo bikamubabaza.
Nyuma nigiriye inama yo kujya nshakira wa mukobwa (izina rye ntituritangaza) ku mbuga nkoranyambaga ngo nkurikirane amakuru ye yose ariko nkabonaho macye ashoboka udashobora gushingiraho umenya imimerere ye y’icyo gihe kuko atajyaga akunda kuzikoresha cyane.
Bidatinze rero ngarutse i Kigali kuko nigaga mu ntara ariko bitari kure y’umujyi wa Kigali, naje kugaruka nigira inama yo gushaka amakuru ye ngira amahirwe mbona nimero ya telefoni ye maze ntangira kumuhamagara.
Twaravuganye bishyira cyera ndetse nkuko amfitiye ubwuzu kuva ubwo buri mu goroba uko mvuye mu kazi nkamuvugisha nkarushaho kugira ibyishimo nawe akumva ko mwishimiye by’indani.
Nakomeje kumuvugisha mwibutsa ukuntu namukundaga tukiga nkananyuzamo nkamubwira ko n’ubu ntaho urukundo rwagiye nkirumufitiye.Naje kumubaza niba hari umukunzi afite ambwira ko nawe nanjye mubwira ko ntawe nanamusaba ko ankundiye twakomezanya ariko yirinda kugira icyo abivugaho arambwira ngo kuri ubu ikigezweho ni ukwigaragaza (Performence).
Twakomeje kuvugana uhereye mu ntangiro z’uyu mwaka kugeza ubwo duhanye gahunda yo kubona.
Umunsi twahanye warageze turahura turaganira ariko nkabona yabaye mwiza kurushaho kuburyo yandebaga yanaseka nkumva ngiye guhwera.Akimbwira ko atashye numvise agashiha ntiyagenda ariko we ntabibone kandi ukabona uko yamvugishaga mbere tukiga ariko nubu ameze utamenya icyo atekereza.
Akigera mu rugo twaravuganye mubwira uko namwishimiye kandi mukunda nawe ambwira ko byamunejeje ariko nyuma nkomeza kujya muvugisha nkumva ari kwakundi utamenya icyo yakunze n’icyo yanze kuburyo atakwerurira ahubwo akakubwira agira ati" Tuzareba anamwenyura:"
Gusa ku rundi rundi ruhande sinamurenganya kuko mu mibereho y’urukundo kwanjye simba nshaka ko arinjye uvunika njyenyine mba n’umva ko n’umukobwa yatera intambwe nibura akanyereka urukundo tukanganya 50/50 bitewe n’uko ntakunda guhatiriza ,icyakora mu muco wiwacu murabizi ko abagabo aribo bakoresha imbaraga z’umurengera ngo bigarurire imitima y’abakobwa cyane cyane nkuyu mukobwa mwiza wampogoje.
Nsoza, ntababeshye uyu mukobwa anyemereye numva nazarwubakana nawe, nubwo hari imishinga yanjye ndikuzahura yadindijwe n’uko nahagaritse akazi nkabanza kwiga bigatuma nsa n’usubiye inyuma mu bijyanye n’ubushobozi,ariko mbona icyerekezo ndimo mu minsi iri imbere cyaba cyampaye icyizere bityo nkaba nabona uwo nakunze.
Impamvu mvuze ibi n’uko iyo numva ibintu bindemereye mu mutima numva ntameze neza ariko iyo nsomye igitabo cg nkagira uwo nsangiza inkuru numva nsa n’ubohotse.
Murakoze.
N. F
ihangane muvandi, abantu nkatwe bitonda dukunze guhura n’imbogamizi nkizo.